text:
Kralendijk – “Despues di dos siman i mei ku nos no tabatin kaso nobo di hende ku a pega ku e Coronavírùs(CoViD-19), siman pasá nos a haña tres kaso aserka ku a rekuperá kaba”, Dr. Marian Luinstra Passchier a bisa algun dia pasa durante un konferensia di prensa. “Ta trata di tres hende ku a bini for di Hulanda pa Boneiru. Tempu ku a suavisá e reglanan pa bini Boneiru, nos tabata sa ku ratu ratu hende ku CoViD-19 lo bini nos isla. Por ehèmpel hende for di Hulanda, Kòrsou òf otro lugá.
Esei no ta problema, tan ten ku nos tin e vírùs bon kontrolá. Esei ta nèt loke a pasa e siman akí. Na momento ku tabata nesesario, nos a drenta mesora den akshon. E hendenan ku a pega ku e vírùs, a bai mesora den isolashon. Nan tabatin kontaktoku par di hende, e hendenan akí ta den karentena awor. E chèns ku e vírùs a plama ta masha chikitu.
CoViD-19 ta keda pa basta tempu ainda serka nos. Loke ta importante ta pa nos siña biba ku e vírùs. Esei ta nifiká ku nos mester kontrolá e kasonan di hende ku ta pega ku e vírus. Nos ta hasi esei pa nos por sigui biba mas seif ku ta posibel. P’esei nos ta limitá e kantidat di hende ku tin mag di drenta Boneiru. Nos ta pidi nan pa yena un deklarashon di salú i pa nan hasi un PCR tèst pa mas trempan 72 ora promé ku nan buelo. Pa por bini Boneiru, resultado di e tèst mester ta negativo. E kompanianan di aviashon ta kontrolá esaki promé ku buelo sali.
Ora e pasaheronan yega Boneiru, nos ta kontrolá esei un biaha mas. Asina nos ta hasi e chèns mas chikitu ku un hende ku a pega ku e vírùs ta bini Boneiru. E chèns ei no ta sero. Nos saku nos no por evitá shenporshento ku CoViD-19 ta yega nos isla. Despues ku hende yega Boneiru, por resultá ku nan a pega tòg ku e vírùs. Por ta ku ora di kontrolá, tin kos ku esun ku a kontrolá no a kai ariba.
Ta p’esei ta masha importante pa tur hende tene nan mes na e reglanan básiko. Nos di nos banda ta investigá bon ta unda fuente di e vírus ta, i ku ken e hende ku a pega ku e vírùs tabatin kontakto. Si mester hende ta bai mesora den isolashon òf den karentena. Ku un aparato nobo pa hasi tèst, nos kapasidat di tèst a bira mas grandi. Awor nos ta haña resultado di tèst mas lihé. Asina nos ta tene e vírùs bou di kontròl.
Huntu nos a mustra e luna nan ku ta tras di lomba ku nos por. Awor ta importante pa nos sigui hasi esei. Nos ta konta ku boso koperashon. Bo konosé hende ku a bini Boneiru? Òf bo tin hende di bishita ku a bin pa vakashon? Splika nan ki ta e reglanan ku ta konta na nos isla. Bisa nan ku nan por yama 0800-0800 si nan haña keho ku por tin di aber ku COVID diesnuebe. Bo konosé hende ku ta den isolashon òf den karentena? Yuda nan, pa nan pasa e temporada akí sin doló di kabes. Hasi kompra pa nan òf yama nan mas regular na telefòn. Wak sí pa bo no yega muchu serka di nan!
Nos por sigui biba manera nos a kustumá mas tantu posibel, basta nos sigui kumpli ku e reglanan básiko manera:
Sigui mantené distansia di un meter i mei di otro hende
Bai kas mesora ora bo tin keho ku por tin di aber ku CoViD-19 i yama pa traha un sita pa tèst.
Nos ta konta ku boso”, Dr. Marian Luinstra Passchier a bisa.


c: text/html

text:
En total tabata tin 78 registracion, unda cu un biaha mas, ambos localidad na Oranjestad y San Nicolas a yena nan cuponan por completo.
E programa “BeYourOwnBoss” ta un curso presenta pa Qredits Aruba cu e meta pa educa y prepara e cursistanan pa ta un empresario exitoso den futuro. Qredits ta conoci pa su “micro financing” di empresanan existente y tambe start-ups, y tin un trayectoria di yuda empresarionan cu nan negoshi.
“BeYourOwnBoss” lo ofrece e cursistanan mas conocemento di e mercadeo, con pa skirbi un plan di negoshi y plan financiero y tur e rekisitonan cu ta necesario y importante ora di habri un negoshi y maneha esaki apropiadamente. Den pasado mas di 200 persona a finalisa e curso exitosamente y a ricibi nan certificacion.
E curso a cuminsa dia 23 di augustus y lo termina dia 13 di october. Lo duna les riba diamars y diahuebs di 6:30 pa 9:00 di anochi na Colegio EPI y na EPB San Nicolas. E docentenan Mr. Jeandré Hessen y Ms. Twyma Van der Biezen lo duna e curso aki.
Gobierno di Aruba ta contento di por continua e colaboracion cu Qredits Aruba pa por haci e curso aki mas accesibel.
Minister di Asunto Economico, Geoffrey Wever ta desea tur e cursistanan hopi exito y perseverancia pa finalisa e curso exitosamente.

robotstxt: allowed

filter: keep


text:
RCA a gana Nacional 1-0 den e di dos wega di Playoff Final, p’asina forsa un di tres encuentro decisivo Diaranson 19 di Juni na CDGT.
Den e partido clave aki, unda RCA tabata cu ‘lomba contra muraya’ despues di a perde e prome wega cu score di 1-3, pero a sabi di bons bek e biaha aki cu un victoria, despues di e gol di Jean Pierre Fingal. Un hugada cu a lanta polemica y e partido tambe eventualmente a bay den protest, mas bien pa un otro motibo, cu na ultimo momento a wordo dicidi sin consequencia y e partido decisivo lo wordo hunga Diaranson unda un campeon nobo lo wordo corona.
Den e prome partido di AVB Playoff Final, Nacional a hunga nan wega strategico na un manera perfecto, unda nan a aplica un formacion defensivo aplicando e “diamond”, unda cu e Tricolornan no a haya espacio pa avansa y ataka husando nan volantenan, mas bien e Dragonnan a forsa RCA pa ataka mas riba nan flank, unda cu nan mester a hunga cu mas velocidad y tambe comete menos erornan posibel. Esey no tabata e caso pa RCA, nan a perde e bala hopi biaha sin mester debi na e wega di presion di Nacional. Ora cu RCA alfin a haya nan chensnan, nan no tabata precies dilanti gol. Nacional en cambio si a sabi di probecha nan chensnan ora nan a tira den atake.
Na final e presion aplica pa Nacional tabata demasiado pa RCA, apesar cu e wega tabata bastate nivela, toch Nacional a hunga nan wega mas efectivo y a bai cu e victoria contundente di 3-1, golnan anota pa Emerson Leocadio na minuut 22, e joya di gol di Devis Oliveros na minuut 73 pa duna e bentaha di victoria na e Dragonnan, y e gol pa cementa e wega di Edward Clarissa na minuut 90+4, den tempo extra. E unico gol di RCA a wordo anota pa Ronald Gomez na minuut 67.
Den e di dos partido mane a wordo menciona, un wega bastante nivela tambe, pero cu un RCA cu a sali cu mas gana pa bai cu e victoria y forsa un di tres partido final, Nacional lo a titula campeon cu un empate mes. E partido a wordo afecta enormemente, por lo menos den bista di Nacional, debi na e carchi cora otorga den tempo extra di e prome tempo na nan hungado Gregorio v/d Biezen. Nacional a hunga e di dos tempo cu un homber menos riba cancha.
Den di dos tempo a bin e hugada polemico p’e fanaticonan di Nacional, pero en cambio decisivo p’e fanaticonan di RCA, unda cu na minuut 66 Jean Pierre Fingal no a “give up” riba un hugada y a bai halto hunto cu e portero di Nacional, Jose Cruz, y asina forsa e bala foi man di Cruz, unda e bala a cai den area penal y Fingal a pone e bala den net pa e 1-0, cu tabata tambe e resultado final, apesar di e protestanan di e hungadonan di Nacional. Asina RCA a gana y a forsa un di tres partido decisivo.
Ta di remarka cu e dos ekiponan aki a hunga otro e campeonato aki den seis oportunidad cu cada ekipo bayendo cas cu tres victoria. Asina ta cu despues di hopi futbol den campeonato regular, despues di e prome rond di Playoffs, y awo despues di dos wega di Playoff Final, ainda ta rekeri un partido mas pa wak ken di e dos ekiponan aki lo titula campeon di Aruba den Divison Honor.


text:
WILLEMSTAD — E aña aki meskos ku a e kaso den añanan anterior, e torneo di Creme de la Creme ta keda dedika na un personahe grandi den mundu di baseball. Randall ‘Chulo’ Simon un persona ku un karakter tremendo ku ta stima hóbennan i semper a sa di yuda hóbennan tantu na Kòrsou komo den eksterior. Organisadonan di Creme de la Creme ta apresiá masha tantu ku Chulo a aseptá e proposishon pa dediká e torneo na su nòmber i ku Chulo apesar di tur su kompromisonan a traha tempu pa ta presente durante di e torneo.
E torneo e aña aki lo tuma lugá di di 3 di sèptèmber pa 2 di òktober na Post 6 i Sabana Ballpark.
Nòmber: Randall Carlito Simon, mihó konosí komo Chulo Simon.
Nasé: 26 mei 1975 na Kòrsou den e bario di Kura Piedra pero ku su 2 aña nan a muda pa Seru Fortuna
Ruman: Nan ta 11 ruman di kua e ta mas chikí
Estado Sivil: Kasa ku señora Violetta Anguiano
Yu: un yu hòmber Randall Simon Jr. i un yu muhé Sophia Lucia Simon
Adrès aktual: E ta biba pa basta aña kaba na Mexico.
Kon Randal a kuminsá hunga beisbòl?
For di trempan Randall tabata hunga beisbòl ku su rumannan ku tabata mas grandi kuné i e mester a hunga bon pa por a haña un chèns den e tim. Ora ku nan tabata lag’e afó, e tabata rabia bai kas i bisa su mama i e mama tabata bai buska e otro rumannan i wega no por a kontinuá. Pues asina nan tabata hink’e den tim pa e mama no bin para kos. Ku su 11 aña e mama a regal’é su promé wante di beisbòl i a kuminsá hunga bou di maneho di Djo Pieters den ekipo di Isla. Despues Djo tabata sufri di kebrante di salú i no por a kontinuá. Randall na e momentu ei a pasa pa hunga bala serka Frank Curiel huntu ku su amigu Kònònò van het Kruis. Randall te ku dia di awe ta gradisí e hendenan ku tabata un guia pe. E ta kòrda kon Frank tabata bin busk’e pa hunga bala òf e mes tabata sali kore na pia bai trein i despues kore na pia bai kas bèk. Aparte di beisbòl, Randall tabata hunga futbòl tambe i e ta kòrda klaramente kon e tabata kore bai vèlt di Frank Curiel, hunga beisbòl, sali kore bai vèlt di Vesta pa hunga futbòl, kaba kore bin bèk serka Frank pa hunga beisbòl, kual tabata algu sigur sumamente impreshonante. Randall ta kòrda e momentunan aki komo un parti sumamente importante di su bida ku ta reflehá e trabou duru, amor, entusiasmo i optimismo pa hasi deporte. Pa Randall ta danki na e lucha aki i ku yudansa di esnan rònt di dje, ku awe e ta loke ku e ta.
Ken a skout Randall ?
Randall a mira akshon den little league, Junior league i tambe hubenil i Dòbel A ku e organisashon di Sta Maria, pa despues ku su 16 aña firma ku e organisashon di Atlanta. Randall e tabata studia na e skol tékniko Juan Pablo Duarte den Buenavista i ta splika ku ta tur e skoutnan ku tabata na Kòrsou, esta di Yankees, Baltimore, Atlanta i Cleveland a mustra interes den dje.
Randall ta splika ku tabata e organisashon di Yankees di New York a aserk’é promé (Bayendo su kas un dia for 6’or di mainta). Tabata e mama ku a lant’e bise ku tin algun hende ta puntra pe pafó pero ku nan ta papia un manera straño (nan tabata papia ingles). Pero al final Randall a tuma e desishon pa dia 24 di yuli 1992, firma ku e ekipo di Atlanta mirando ku tabata e ekipo faborito di su mama i aki Giovanni Viceisza i Bill Clark a firma Randall Simon i Andruw Jones.
Unda Randall a hunga den liga Menor i ki dia e la debutá den liga grandi
Randall a ser firmá na aña 1992 i a biaha pa Repúblika Dominikana, unda e la integrá su mes na e kompleho di Atlanta Braves na San Pedro de Macoris ku tabata ser dirigí pa Pedro Gonzales. Komo ku ya temporada tabata finalisando Randall a haña e oportunidat pa hunga algun wega ku e organisashon di Braves den liga menor na Santo Domingo. E temporada siguiente Randall ta biaha pa Merka i ta djòin e ekipo di Danville Braves den e liga di nobato Appalachian. Randall di 93 pa 97 a militá den tur e divishonnan di liga menor i a gana e MVP di e liganan di klase A (’95), AA (’96) i AAA (‘97). Na aña ‘97 Randall ta konektá no ménos ku 45 doblete i ta empuhá 102 kareda ku un promedio di bateo di 308 punto ku e ekipo di Richmond Braves e tempu ei ku awor a bira Gwinnett Braves. Esaki a pone ku dia 01 di sèptèmber di aña 1997, Randall a hasi su debut den liga grandi ku e ekipo di Braves.
Karera komo hungadó di liga grandi
Randall Simon ta un batido lenks di hopi forsa i tabata konektá e bala bon, pero tabata un realidat tambe ku den e ekipo di Atlanta tabatin un pelotero di nòmber Fred Mc Griff ku tambe tabata lenks i tabata konekta e bala super bon. Esaki sigur tabata un opstákulo den kaminda di Randall pa logra hunga tur dia i na 2001 Randall ta pasa pa e organisashon di Detroit kaminda e ta gana e premio di Tiger of the Year komo e mihó hungadó di e organisashon di Detroit Tigers i a logra e título di tripel korona ku Detroit. Pues Randall a hunga ku Detroit na (2001–2002), Pittsburgh Pirates (2003), Chicago Cubs (2003), Pittsburgh Pirates (2004), Tampa Bay Devil Rays (2004), Orix Buffaloes (2005) i ta finalisá ku Philadelphia Phillies (2006). Ku Chicago Cubs tambe Randall a logra yega te den ‘postemporada’ ora ku e ekipo ta logra e título di divishon sentral di liga nashonal.
Paisnan ku Randall a hunga beisbòl
Segun Randall, no tin niun lugá riba e mundu aki ku ta práktika beisbòl, ku e no a partisipá na esaki. Randall despues di a stòp komo hungadó di liga grandi dia a hunga na Kòrsou, Repúblika Dominikano, Merka, Canada, Venezuela, Colombia, Nicaragua, Panama, Méhiko, Hapon i Hulanda. Randall ta splika ku su amor pa e deporte di beisbol ta inmenso i ta hunga esaki unda ku nan brind’e e oportunidat.
Randall su pensamentu pa loke ta Creme de la Creme
Randall na promé lugá, na nòmber di su famia ta gradisí Lando Chirino di a skohe su persona pa dediká e di 15 edishon di torneo Creme de la Creme na dje. Esaki ta promé bia ku Randall ta risibí un homenahe asin’aki na Kòrsou i ta sintié sumamente honrá ku e la ser konsiderá pa haña e honor aki i di kurason ta gradisí e komishon organisadó. Randall ta kere ku e muchanan mester haña e oportunidat di práktika deporte i Creme de la Creme sigur ta un torneo ku ta brinda e hóbennan e oportunidat di hasi esaki i interkambiá ku otro hóbennan di otro pais. Randall ta spera ku e torneo por keda pa hopi aña mas dunando e oportunidat na hobennan di Kòrsou praktika e dushi deporte di beisbol.
Mensahe di Randall na tur e hóbennan di Kòrsou
Randall semper a kere den e ponensia ku trabou duru ta paga i e entusiasmo di hasi loke bo gusta ta pone ku bo ta mehora kada dia mas. Ora ku e wak atras riba su infansia i e mira kon e la lucha pa logra i ku awe e ta loke ku e ta, esaki ta yen’e di orguyo i satisfakshon. No tabata nada fásil, pero ku dedikashon, amor, union i entusiasmo, bo ta logra sigur. Randall ta kere firmemente den e union, mas uni nos ta, mas kos nos por logra huntu i sigur na kada un hóben ku ta praktiká deporte, e ke rekomendá nan pa hasi nan máksimo esfuerso na skol i den nan deporte, semper ku rèspèt pa bo mayornan. Ku bo hasi e kosnan básiko bon, mañan bo tambe por ta manera un Hensley Meulens un Andruw Jones, un Randall Simon òf asta mihó ku nan. Nos tin hopi hóben ku talento i ta sigur ku nos por ta un di e paisnan mas fuerte den beisbòl pa loke ta nos area. Nos mester apoyá otro i uni mas pa nos por logra di ta e mihónan. Maske ku e ta biba leu, semper Randall su kurason ta ku nos hóbennan di Kòrsou.


text:
Tag : VIDEO
Linguistanan di ABC a topa otro na Biblioteca Nacional Aruba
ORANJESTAD,Aruba (AOC) Na Biblioteca Nacional a uni linguistanan di islanan ABC , un anochi yena cu informacion y educacion bao di un solo dak....
Cuida nos muchanan den temporada di Carnaval
ORANJESTAD,Aruba Carnaval a cuminsa y ya caba a tuma nota di situacionnan incomodo di nos muchanan. E situacionnan aki no ta pasa pa prome biaha...
Un yamada pa hobenan inscribi na formacion social
ORANJESTAD,Aruba Periodo nobo di formacion social ta cuminsa dia 25 di januari proximo. Minister di Asuntonan social Glenbert Croes ta haci un yamada na comunidad...
Fraccion di AVP no ta respeta gobernante di Hulanda y tampoco di Aruba
ORANJESTAD,Aruba Rond mundo ciudadanonan ta respeta un politico , prinsipalmente na Hulanda. Sinembargo aki na Aruba fraccion di AVP kier falta respet na e gobernantenan...
Parlamentario Edgar Vrolijk ta lamenta cu oposicion no ta duna informacion di nan mes un actonan cu a perhudica Aruba
ORANJESTAD,Aruba Aruba a ricibi bishita di minister Knops y cu un delegacion a hacoi bishita diferente caminda na Aruba. Parlamentario Edgar Vrolijk ta lamenta cu...
Aruba Quality Seal ta diseña pa promove y midi calidad di producto y servicio di negoshinan
ORANJESTAD,Aruba E compañanan cu ta pasa den e proseso aki ta mira e progreso di e desaroyo cu lo bay tin den nan negoshi. E...
St Cruz lo pone man na obra pa yuda macuarima School
ORANJESTAD,Aruba Parlamentario Edgar Arends ta lamenta loke cu a sosode na macuarima school. E situacion cu a pasa ta un situacion cu no ta aceptabel,...
Inscribi pa competi na actividad di boto miniatura dia di Betico
ORANJESTAD,Aruba Centro di actividad Rancho dia di Betico lo tin nan actividad di boto miniatura. Tur hende cu tin un boto pa competi por acerca...
Roberta Morelli a keda selecciona pa Toneelacademie na Maastricht
ORANJESTAD,Aruba Roberta Morelli ta un persona cu a sigui su sonjo y no a perde speransa di cu un dia lo e keda acepta na...
E Arubiano Video: Stampia tin un balor y significacion cu hopi no ta kere
ORANJESTAD,Aruba Dia 7 di januari ultimo a celebra dia di stampia. Hopi hende y e generacion nobo kisas no sa kico ta e balor di...


text:
E importancia di proteina ora bo tin cancer
- admin
- June 2, 2022
Proteina (eiwit) ta importante pa nos curpa. Nos curpa ta uza proteina como bouwstof. Esey kiermen cu nos curpa ta uza proteina pa forma por ehempel nos musculonan. Ora nos ta malo, nos curpa mester mas proteina. Tambe ta importante pa bo alimentacion inclui suficiente carbohidrato y vet. Con hopi proteina mi mester? E cantidad […]Read More
Charla Ban Preveni Cancer Hunto
- admin
- August 22, 2022
Diasabra 27 di augustus Koningin Wilhelmina Fonds Aruba ta organisa e charla ‘Ban Preveni Cancer Hunto’. Lo tin diferente orador cu lo bin na palabra. Angelique Salsbach, kende ta nutricionista, lo papia riba nuticion saludabel cu enfoke riba prevencion di cancer. Mirto Tromp kende ta mondhygienist,lo papia riba e importancia di bon cuido oral, no […]Read More
Oficina di Koningin Wilhelmina Fonds ta habri bek 15 di augustus
- admin
- July 13, 2022
Koningin Wilhelmina Fonds Aruba ta informa cu en coneccion cu vakantie nos oficina lo ta sera di Diaberna 15 di juli te cu diabierna 12 di augustus. Dialuna 15 di augustus nos lo ta bek na oficina segun nos orario regular cual ta 9.30am-12.30pm. Pa cuido di pashent terminal (Thuiszorg), por fabor tuma contacto cu: […]Read More
Pisca ta proteha contra cancer?
- admin
- July 13, 2022
Un mochi di pisca cu funchi. Of sopi, balchi, of piskechi. Pisca ta dushi y saludabel. Pero pisca ta yuda proteha contra cancer? Wel, no ta conoci ainda si pisca tin relacion directo cu cancer, pero come saludabel ta yuda reduci bo chens di haya cancer. Hopi sorto di pisca ta contene vitamina B6, B12, […]Read More
Dia Mundial sin Tabaco: Cuida bo salud
- admin
- May 30, 2022
ORANJESTAD – Tur aña riba dia 31 di mei ta enfoca riba e consecuencianan di humamento pa bo salud. Humamento y uzo di tabaco ta aumenta e posibilidad pa bo haya cancer. Tambe si abo no ta huma pero esnan rond di bo si, esaki ta expone abo na e posibilidad di haya cancer. Riba […]Read More
Koningin Wilhelmina Fonds Aruba ta presenta su website nobo
- admin
- April 28, 2022
Den cuadro di nos celebracion di 60 aña di existencia KWF Aruba a dicidi di update nos website y pone mas informacion accesibel pa comunidad. Alabes nos a cambia e adres di e website pa un nomber mas accesibel pa publico cual a bira www.kwfaruba.org. Riba e website lo bo haya informacion general di e […]Read More


text:
KRALENDIJK – Manera ya a a bira konosí un fiskal di Ministerio Públiko BES i su partner tabata envolví den un situashon na Jibe City dia 16 di mei. Un habitante di Boneiru i partner di e fiskal a agredí otro. Ambos a hasi denunsia. Tin un investigashon andando di e akontesimentunan. E investigashon ta
den man di un fiskal di Kòrsou i dos reshèrshi di Rijksrecherche (reshèrshi di Reino) di Hulanda. A skohe pa esaki pa mantené integridat i transparensia di e investigashon. Prosedura ta ku despues
di un denunsia, si ta nesesario, un investigashon ta tuma lugá. Despues di evaluashon di e resultado, lo tuma un desishon pa ku esaki . Den e kaso aki no a desviá di e prosedura. E prosedura
ta enserá tambe ku durante di un investigashon ku ta andando, OM no ta komuniká tokante esaki. No tin kuestion di pone e fiskal riba non aktif, mirando ku no tin nungun motibu pa esaki.


text:
ORANJESTAD: Recientemente Gobernador di Aruba a ofrece un bunita recepcion na Cas Ceremonial pa despedida di Gobernador S.E. Eugene Holiday di Sint Maarten, cu dia 10 di october proximo su di dos periodo di trabou ta yega su final. Gobernador Holiday di Sint Maarten ta e prome y unico Gobernador te ainda cu Sint Maarten a conoce. Presente ne atardi special aki tabata Minister President sra. Evelyn Wever- Croes y miembronan di Parlamento di Aruba a haci uzo di e oportunidad pa despedi di Gobernador di Sint Maarten.
Gobernador Boekhoudt a gradici Gobernador di Sint Maarten pa su esfuerzonan incansabel durante di e ultimo 12 añanan cu e tabata den funcion. Tambe a gradici’e pa e colaboracion semper agradabel y pa su compartimento di conocemento y experiencia durante di e periodo nan a traha hunto. Como regalo di despedida, Gobernador Holiday a ricibi un estadua di brons di un palo Divi Divi, traha pa e artista local Ciro Abath. Minister Endy Croes ta gradici Gobernador Holiday pe excelente trabou cu e la eherce.


text: Diabierna anochi a drenta informe di un accidente cu hende herida banda di Los Cafeteros na Tanki Leendert,mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente pa falta di preferencia unda cu e chauffeur di e BYD F0 a bay subi caminda sin a duna preferencia na e Nissan March bayendo pabao. Debi na e impacto ambos chauffeur a resulta herida. Na yegada di e ambulansnan nan a atende y transporta e victimanan pa hospital. Como cu e chauffeur di e BYD no tabata tin ni rijbewijs y e vehiculo no tabata tin su documentonan na ordo polis a confisca e vehiculo.


text:
Di ningun moda por duna yudansa for di Kòrsou na Venezuela mientrastantu ku Maduro ninga di laga e yudansa aki yega e pueblo Ven
- E nesesidat pa ayudo humanitario na Venezuela ta grandi. Alimento i medisina ta hopi nesesario na Venezuela.
- Kòrsou ya a indiká di ta dispuesto pa fungi komo ‘hub’ logístiko pa ayudo humanitario.
- Te ku awor aki Kòrsou no a risibí ningun petishon ofisial pa fungi komo ‘hub’, pero si a sondia i ta eksplorando aktualmente e posibilidatnan pa loke ta trata e parti operashonal.
- Merka i un organisashon internashonal a mustra interes pa usa Kòrsou komo ‘hub’.
- Gobièrnu di Kòrsou ke realisá ku esaki ku realmente ta bai bin ayudo pa pueblo di Venezuela, asina ku tur opstákulo pa ku esaki a ser eliminá.
- Den konsulta ku tur ‘stakeholder’ relevante lo sigui elaborá riba e modalidatnan spesífiko.


text:
Showing all 7 results
Mosaiko 1$ 43,96 O.B Excl.
Fls 80.01
E buki ta konsistí di ocho kapítulo kada un ku un diferente tema. Na kuminsamentu di kada kapítulo por nota kiko lo skucha, papia, lesa i skibi i siña relashoná ku tal tema. Kada kapítulo tin kuater parti. E di kuater parti semper ta diferente i ta pa alumnonan ku ke sigui traha riba nan mes. Pa un bon pronunsiashon a graba tur teksto den Mosaiko riba kasèt òf CD pa por skucha nan.
Mosaiko 2$ 43,96 O.B Excl.
Fls 80.01
E buki ta konsistí di seis kapítulo kada un ku un diferente tema. Na kuminsamentu di kada kapítulo por nota kiko lo skucha, papia, lesa i skibi i siña relashoná ku tal tema. Kada kapítulo tin kuater parti. E di kuater parti semper ta diferente i ta pa alumnonan ku ke sigui traha riba nan mes. Pa un bon pronunsiashon a graba tur teksto den Mosaiko riba kasèt òf CD pa por skucha nan.
Mosaiko 3 HAVO/VWO$ 46,71 O.B Excl.
Fls 85.01
E buki ta konsistí di kuater kapítulo kada un ku un tema diferente. Na kuminsamentu di kada kapítulo por nota kiko lo skucha i wak, papia, lesa i skibi i siña relashoná ku tal tema. Tur kapítulo tin sinku parti. E di sinku parti ta trata di fikshon, esta tekstonan literario. E buki ta sera ku un lista di palabra temátiko i un lista alfabétiko. Pa stimulá un bon pronunsiashon a graba tur teksto den Mosaiko riba un cd. Tambe tin un dvd ku ta kontené imágennan ku ta pertenesé na ehersisionan pa skucha i wak.
Mosaiko 3 VSBO$ 43,96 O.B Excl.
Fls 80.01
E buki ta konsistí di kuater kapítulo kada un ku un tema diferente. Na kuminsamentu di kada kapítulo por nota kiko lo skucha i wak, papia, lesa i skibi i siña relashoná ku tal tema. Tur kapítulo tin sinku parti. E di sinku parti ta trata di fikshon, esta tekstonan literario. E buki ta sera ku un lista di palabra temátiko i un lista alfabétiko. Pa stimulá un bon pronunsiashon a graba tur teksto den Mosaiko riba un cd. Tambe tin un dvd ku ta kontené imágennan ku ta pertenesé na ehersisionan pa skucha i wak.
Mosaiko 4 HAVO/VWO/SBO/HBO$ 49,45 O.B Excl.
Fls 90.00
Teniendo kuenta ku tur eksigensia ku programa di èksamen ta indiká, a parti e buki den kuater kapítulo. E promé kuater kapítulonan ta referí na e kuater profilnan ku ta distinguí den enseñansa pa HAVO i VWO, esta ekonomia, komunidat, naturalesa i salubridat i kultura i komunidat. Na kuminsamentu di kada kapítulo por nota kiko lo skucha, wak, papia, lesa, skibi i siña relashoná ku tal tema. Tur kapítulo tin sinku parti. E di sinku parti ta trata fikshon, esta teksto literario. E buki ta sera ku un lista di palabra temátiko i un lista alfabétiko. Pa stimulá un bon pronunsiashon a graba tur teksto den Mosaiko riba un cd. Tambe tin un dvd ku ta kontené imágennan ku ta pertenesé na ehersisionan pa skucha i wak.
Mosaiko 4 VSBO$ 46,71 O.B Excl.
Fls 85.01
Teniendo kuenta ku tur eksigensia ku programa di èksamen ta indiká, a parti e buki den kuater kapítulo. E promé tres kapítulonan ta referí na e tres sektornan ku ta distinguí den enseñansa profeshonal sekundario, esta ekonomia, téknika i kuido i bienestar. E di kuater kapítulo ta ofresé èksamen pa e parti di lesamentu, pa asina alumno por praktiká riba nivel ku ta eksiguí. Na kuminsamentu di kada kapítulo por nota kiko lo skucha, wak, papia, lesa, skibi i siña relashoná ku tal tema. Tur kapítulo tin kuater parti. E di sinku parti ta trata fikshon, esta teksto literario. E buki ta sera ku un lista di palabra temátiko i un lista alfabétiko. Pa stimulá un bon pronunsiashon graba tur teksto den Mosaiko riba un cd. Tambe tin un dvd ku ta kontené imágennan ku ta pertenesé na ehersisionan pa skucha i wak.
Mosaiko 5/6$ 52,20 O.B Excl.
Fls 95.00
Esaki ta Mosaiko 5/6 HAVO/ VWO/ SBO/HBO Papiamentu pa Enseñansa Sekundario i Superior. E buki akí ta diseñá pa klas 5 di HAVO i klas 5 i 6 di VWO. Banda di uzo na Enseñansa Sekundario, e buki ta adekuá tambe pa Enseñansa Superior, esta na SBO i HBO.


text:
CUBA — E selekshon di futbòl di Kòrsou a logra pasa pa e siguiente buèlta di eliminatorio pa Mundial Rusia 2018 despues di a empatá na un gol ku Cuba den Stadion Perdro Marero. Na di sinku minüt di e partido e ekipo cubano a logra habri e markadó. Pero e selekshon di Kòrsou ku a hunga un mihó futbòl den e promé mitar ku e partido di siman pasa na Kòrsou a logra igualá e partido. Tabata Vidarell “Papito” Merencia ku a igualá e partido na di 16 minüt pa e selekshon di Kòrsou.
Na di 44 minüt di e partido Kòrsou a haña un oportunidat pa kue e bentaha ora ku Gino van Kessel ta bai laga e defensa cubano, pero akinan e kiper di Cuba ta frustra e avanse i ta tumba van Kessel algun meter for di e area penal. E kiper cubano a risibí un karchi kòrá pa e hungada aki.
Despues di un retraso di kasi dos ora pa motibu di mal tempu e di dos mitar di e partido a kuminsá. Den e di dos mitar Cuba tabata ataká kontinuamente miéntras ku Kòrsou a bai hunga un wega kompletamente defensivo. Apesar di e atakenan kontinuá di Cuba nan no a logra konvertí esaki na gol i e partido ta finalisá ku e skor ya konosí di 1-1.
Pa Cuba e kaminda pa Mundial Rusia 2018 a yega na su fin. Kòrsou lo hunga e di tres buèlta eliminatorio entre 31 di ougùstùs i 8 di sèptèmber di e aña aki. Ainda no ta konosí ken Kòrsou lo enfrentá den e buèlta aki. Esaki lo bira konosí despues di e sorteo ku FIFA lo tene riba 25 di yüli 2015 na Rusia.
Ainda no ta tur selekshon a kaba di hunga e di dos buèlta di eliminatorio. Di esunnan ku a klasifiká kaba ta: Antigua and Barbuda, Barbados, Belize i Saint Vincent and the Grenadines. Miéntras ku Jamaica i Haiti ta keda añadí na e buèlta.


text:
Un di e problemanan di mas grandi ku varios persona di edat avansá ta enfrenta ta soledat. Infelismente, ta eksistí hopi hende ku ta nan so i no tin e apoyo di niun hende. Pero tin varios persona di edat avansá ku mester kompartí òf kombatí, e difikultatnan ku e pandemia aki a trese sin e yudansa di otro hende. Pa e motibu aki, Iglesia Universal semper ta hasi diferente aktividat mediante di Grupo Kalèb, nan ta strèk un man amigu pa tur e personanan di edat avansá ku ta sinti nan so den e momentu nan difisil aki.
Tur Siman Grupo Kaleb ta reuní e partisipante nan pa pasa un palabra di fe i uni den orashon. Adishonal nan ta uni pa pasa tempu hasiendo varios aktividatnan manera obra di man, atardi di informashon, kushiná reseta fasil, ehersisio i hopi mas. Konsientisando e personanan riba e importansia ku kada un di nan tin, manera tin skibi den e palabra di Dios:
“Mi ta sigui karga boso, te dia boso bira bieu, kabei shinishi. M’a hasié i ta keda hasié. Mi ta pone boso riba mi skouder, Mi ta salba boso.”
Isaías 46:4
Asina nan ta komprondé ku nan no ta so, i speshialmente den momentunan difisil.


text:
E empresa di tecnologia financiero mas grandi di mundo, Ant Group di China, lo intenta recauda casi 35 miyon di dollar den un oferta publico masivo di accionnan cu lo kibra records.
Ant Group, afilia a Alibaba, cuta opera un conhunto di productonan financiero cu ta inclui e cartera digital Alipay, ampliamente utilisa den China, y un di e fondonan di e mercado monetario mas grandi di mundo, tin cotisacionnan dobel den Shanghai y Hong Kong.
E compania a recauda banda di 34.5 miyon dollar di e oferta di accionnan, cu ta spera di supera e benta di accionnan di 29 miyon dollar di patrolera Saudi Aramco di aƱa pasa, loke ta converti e oferta di Ant Group den esun mas grandi e mundo. Ant Group lo ta den e lista di Hong Kong den stock, a cambio na Nov 5, segun e intercambio, un fecha pa e Shanghai ainda no a wordo poni.
E compania tin su origen den Alipay, cu a wordo crea inicialmente pa sirbi como un servicio di deposito den garantia entre e cumpradonan y bendedonan den e plataforma di comercio electronico di Alibaba. Alipay lo retene e placa paga door di e cumprado te cu e complementa e transaccion, prome di entrega e fondonan na bendedonan pa aumenta e confiansa den e plataforma entre e consumidonan.
Den 2011, Alipay a separa fir di Alibaba y a converti den un empresa separa. Mas despues a pasa di yama Ant Financial, prome cu su cambio recuente den nomber Ant Group.
Den e aƱanan, Ant a introduci mas servicionan financiero y awo e ta opera Alipay manera un cartera a digital cu ta permiti e usuarionan di China transferi placa pa otro y paga compranan online.
Su fondo di mercado monetorio Yuāe Bao tambe ta den e esunnan mas grandi di mundo.
Den e ultimo aƱanan, Ant Group tambe a ser asocia cu carteranan digital di tur parti di mundo y a amplia su servicionan na e comerciantenan pa permiti cu e turistanan Chines paga nan traves di Alipay den e stranhero. E empresa tin mas di mil miyon di usuarionan di tur parti di mundo.
Prome cu OPI, Ant Group lo tin un balor di casi 280 miyon dollar, si e empresa eherce su opcion greenshoe, cu lo permiti bende mas accionnan di e inicialmente previsto lo por recauda 5.170 miyon di dollar, hibando e balor na un 320.000 miyon.
E compania ta pensa di emiti te cu 1.67 miyon di accionnan tanto na Hong Kong como Shanghai, hibando e number total di accionnan imita banda di 3.4 miyon di dollar.
Alibab, cu actualmente ta posee un tercio di Ant Group, lo suscribi na 730 miyon di accionnan y lo tin un participacion aproximadamente e 32% despues di e OPI.
E anuncionan di precio pa e OPI dobel di Ant Group tambe a produci dianan despues cu e fundado di Alibaba, Jack Ma, a califica e oferta di e compania manera un milager ya cu e prome biaha e la cositisa den un cositacion asina grandi afo di New York.
āNos no ta durf di pensa den esey mas cu 5 aƱa atras o incluso 3 aƱa atrasā ma a bisa den un conferencia financiero den Shanghai riba diasabra.
Tambe a critica e banconan den China, bisando cu nan ta funciona manera ā casa di empeƱoā ya cu normalmente te rekeri cu mester tin suficiente garantia prome di otogra e prestamo.
Abogo pa un reforma financiero y a bisa cu e sistema financiero relativamente hoben di China mester wordo impula tecnologicamente manera big data, computacion den e nubenan y blockchain den luga di sigui e metodonan tradicional di banco ta implica cantidadnan grandi di burocracia.


text:
ORANJESTAD: Diabierna ultimo Minister Endy Croes tabata presente na Marriott Aruba Resort & Stellaris Casino pa e prome ‘Youth Athlete Event’ organisa na ATIA. Un atardi ameno unda cu mas di 450 studiante/atleta a participa e conferencia LIDERA cu Trent Shelton, un ex hungado di NFL, awendia un di e miho orador di mundo y autor di e bukinan ‘The Greatest You’ y ‘Straight up’ cu ta enfoca riba con bo proposito ta tambe bo poder.
Na inicio di e evento, director di ATIA, sr. Henriquez a hiba palabra sigui pa e mandatario di Deporte cu a expresa su gratitud na ATIA cu a dedica un atardi asina special na nos atletanan hoben. Minister Endy Croes a sigui bisa esnan cu conoce sa cu deporte ta core den su benanan. E mandatario a sigui bisa mi tambe a practica deporte riba nivel di seleccion pa hopi aña, a representa Aruba na hopi ocasion y pesey ora e mira caranan hoben e ta sinti loke e atletanan ta sinti. Nos ta sostene tipo di eventonan asina, evento cu ta trece colectividad di un cantidad di hoben cu sea ta practica deporte ya caba riba nivel di federativo / competitivo of ta den e trayecto pa drenta den un di e federacionnan pa asina practica deporte cu ta crea lider como tambe ta crea tambe un miho persona pa nos sociedad.
Prome cu Trent Shelton a subi e scenario, un panel di Aruba mes consisti di (ex) atletanan; Devah Leenheer, Jordy Groters, Elliott Loonstra y Nicole Hoevertsz, a elabora riba nan experiencia di bida como atleta y awor formando parti di e industria di deporte. Cada uno a comparti nan experencia con nan a yega hopi leu den bida a traves di deporte. Den un forma virtual a participa tambe nos atletanan Sarah Quita Offringa, Tarianna Doornkamp, Deaxo Croes y Chadwick Tromp. Por ultimo Minister Endy Croes ta gradici ATIA cu e iniciativa bunita y intersante aki dedica na nos atletanan.


text:
E di 4 edicion di e “Aruba, I Do Vow Renewal” a tuma luga cu participacion di mas di 200 pareha, consistiendo di bishitantenan di Estados Unidos, Canada, Italia, Ecuador, Reino Uni, España, Argentina, Peru, Alemania, Hulanda, Brasil y Uruguay, como tambe di Aruba.
Pa prome biaha a conecta via “livestreaming” cu Facebook y Instagram pa famia y amistadnan por a sigui e parehanan durante e bunita ceremonia aki. E edicion aki a surpasa tur expectativa! Parehanan tawata feliz y bo por a sinti e amor den e publico.
Como maestro di ceremonia Edjean Semeleer a dirigi e evento aki. Andy Osbourne a oficia e ceremonia di renovacion di boto y a clausura e atardi cu Edjean cantando algun camcion dedica na e parehanan, compaña pa steelpan.
E aña aki a conta cu presencia di e pareha di actor y actriz influyente Colombiano Alejandro Estrada y Nataly Umana cu a renoba nan voto di matrimonio. E programa Colombiano La Red na Caracol TV tambe tawata presente pa captura tur e detayenan di e pareha durante e ceremonia. Representante di revista Southern Bride; Bailee Ross tambe tawata na Aruba pa experencia e edicion aki di e Aruba, I Do.
Tanto prome cu e evento, durante y despues di e evento Aruba a ricibi cobertura di diferente medio y e mesun participantenan tambe a comparti nan experiencia riba diferente red social.
Mirando cu otro aña lo bira e di 5 edicion, ya caba e preparacionnan lo cuminsa na A.T.A. pa asina por ofrece participantenan un experiencia inolvidabel, un biaha mas. Un danki grandi ta bay na tur persona y socio cu a contribui na e evento aki y na tur miembro di ekipo di A.T.A. cu a haci e evento aki posibel.


text:
Publiká riba 04 Ougùstùs 2020
WILLEMSTAD – Pa algun luna kaba nos refineria tabata inaktivo i komo konsekuensia di esaki e kombustibel nesesario mester a keda importá dor di Curoil pa asina por a garantisá suministro regular i funshonamentu nòrmal di Kòrsou. Na luna di febrüari di e aña aki, Gobièrnu di Kòrsou a anunsiá introdukshon di e promé faseta di un rekargo temporal riba preis di produktonan petrolero pa konsumo lokal. E promé faseta aki lo a drenta na vigor dia 3 di mart 2020 ku e meta pa por a sigui garantisá suministro di kombustibel na Kòrsou miéntras tabata warda nos refineria bira operashonal atrobe.
Na e momento di introdukshon di e rekargo aki, Gobièrnu a anunsiá tambe ku e intenshon lo tabata pa masoménos na luna di aprel di e aña aki introdusí e di dos faseta; tur esaki ku e enfoke ku pa luna di yüli tabata sperá ku e operador nobo di nos refineria lo a tuma over.
E pandemia di COVID-19 a trese kuné hopi kambionan inesperá, entre otro kambio den e plan i desaroyonan rondó di nos refineria. Na inisio di aña, tur kos tabata indiká ku pa luna di yüli último e operador nobo di refineria lo mester a tuma over i esaki lo a trese kuné ku e gastunan lo no mester a keda reflehá mas den e preis di kombustibel ku komunidat ta paga pa entre otro gasolin, koriente, awa i gas. Den e periodo di yanüari te ku yüli 2020 Curoil a bin ta prefinansiá e gastunan aki bou di e espektativa ku e operador nobo lo a inisiá pa luna di yüli i ku e gastunan hasí den e periodo promé ku esaki lo a keda pagá bèk den un lapso di 4 aña.
Realidat ta, ku na e momentunan aki no tin un espektativa ainda pa ki dia nos lo por spera ku e operador nobo di refineria lo tuma over i mirando esaki e gastunan pa Curoil sigui prefinansiá lo bira muchu haltu. Konsekuensia inevitabel di esaki ta, ku e gastunan lo bai reflehá den nos produktonan energétiko i lo kondusí na un oumento den tarifanan pa e konsumidó.
Gobièrnu di Kòrsou ta konsiente di e situashon ekonómikamente delikado ku nos pais ta konfrontá na e momentunan aki i pa e motibu aki a trata di tene kuenta pa e oumento di tarifanan aki tin ménos impakto posibel riba produktonan ku komunidat ta konsumí. Gobièrnu a risibí konseho di Bureau Telecommunicatie & Post (BT&P) komo e instansia lokal responsabel pa rekalkulashon periódiko di entre otro preisnan di produkto petrolero. Basá riba esaki i ku e meta pa sigui garantisá suministro di produktonan petrolero pa nos komunidat, a yega na e desishon pa entrante djamars 04 di ougùstùs di e aña aki introdusí un oumento a base di e siguiente tabèl:
Gobièrnu di Kòrsou ta kombibí ku komunidat i lo kontinuá pa hasi lo nesesario pa optimalisá funshonamentu di nos kadena energétiko. BT&P lo sigui mónitòr i periódikamente hasi rekalkulashonnan nesesario pa asina purba pa e gastunan reflehá ménos posibel riba konsumo di komunidat.
‘Download’ aki e presentashon di Minister Martina di Desaroyo Ekonómiko.


text:
Despues di a scucha e noticia precupante di e falta di fondo cu fundacion Ban Uni Man Pa Cria Nos Muchanan ta enfrentando, Aruba Hotel & Tourism Association (AHATA) a haci un donacion pa yuda e fundacion. E suma cu ta wordo duna lo yuda e fundacion sigui sostene e cantidad di muchanan cu ta inscribi serca nan. Mientrastanto Presidente y CEO di AHATA Sra. Tisa LaSorte lo bay sinta cu Directiva di e fundacion pa discuti e forma cu AHATA por sostene nan na un forma structural.
Como AHATA ta un organisacion di dunador di trabao cu ta traha pa e sostenibilidad di Aruba su turismo y economia, un parti grandi y esencial ta pa segura un bon educacion pa nos muchanan. E ta hopi importante pa cada mucha come un bon desayuno pasobra e ta yuda e mucha su capacidad pa concentra y siña miho.
Posted on Aug 30, 2022


text:
Si bo ta batin mas tempu, lo bo a baha peso sigur sigur.
Òf nò?
Nos sa, ku bo a kansa di tur e postnan ku nos ta pone ku tips i rekomendashon pa prepará bo kosnan adelantá.
Ata un otro angulo
Delegate!
Skibiendo e tip aki nos no a haña palabra na papiamentu pa “delegate”. Pero loke e ta nifiká ta pa bo pasa trabou òf koi hasi pa otro hende.
Kon importante bo meta di baha peso ta pa bo?
Paso e palabra “delegate” ta wòrdu huzá prinsipalmente den mundu di negoshi, pero e ta aplikabel tur kaminda.
Pensa riba sierto kos ku bo ta hasi tur dia òf tur siman. Ku ta kosnan menos importante ku bo peso òf ku ta kos ku bo por pasa pa otro hende sin problema. I hasi esei.
Delegate!
Lague òf pas’e den man di otro hende. pa bo gana tempu pa enfoká mas riba bo peso ku ta mas importante ku e loke bo a “delegate”
Te aki nos ta laga e tip.
Sobrá ta bo tarea 😉
Bo tin kos ku ta hòrta tempu for di bo,
siendo ku ta algu ku ta menos importante ku bo peso?
Delegate!


text:
Kralendijk – Entidat Públiko Bonaire ta pidi tur pa tene kuenta ku skolnan ta bai kuminsá atrobe. Despues di un temporada largu di fakansi tin ku kustumbrá atrobe espesialmente den tráfiko di mainta i mèrdia ora ta hiba i buska e alumnonan for di skol.
Ku e muchanan no a sinta ketu durante fakansi a ripará na Entidat Públiko Boneiru. Hopi mucha a bishitá e kantor di Kolegio Ehekutivo i diferente departamento durante nan fakansi. Einan a duna nan splikashon di e trabounan i kon e organisashon gubernamental ta hinka den otro.
Awor ku e skolnan ta kuminsá atrobe Entidat Públiko Boneiru kier deseá tur alumno i tur ku ta duna les hopi éksito ku e aña eskolar nobo.


text:
SanNicolas: Arte ta uni nacionan. E ta transforma bida y masha hopi bez e ta sirbi pa duna homenahe na un persona, hecho, lugar of passion.
San Nicolas a wordo tranforma desde 2016 pa su arte fantastico reconoci rond mundo henter. Y ta aki ta unda cu actualmente dos artista local conoci Internacionalmente pa nan bida, obra y escrituranan, a uni pa hunto realiza e Proyecto Barbulet Monarch.
Den e ex edificio di American Bar cu awe ta un Outreach Center pa mas di 80 adicto ambulante bao di e nomber Cas di Restauracion, e artistanan Gustave Nouel re-enforsa pa e artista grandi di San Nicolas, Mo Mohamed a pone nan forzanan artistico hunto pa crea e Proyecto pa tranforma y rindi homenahe na un sra. ehemplar cu pa decada a biaha full mundo pa yuda esunnan den necesidad cu fe y Speranza.
“Mama Sandra” na bida yama Sandra Hurtado tabata labor ana Departamento di Cultura tempo cu esaki tabata situa ainda banda di Misa na Playa y semper e tene e artista den alto y a stima arte den su totalidad.
Conoci na San Nicolas den su auto chikito dunado esunna cu ms mester cuminda panja y semper cu e idea di trata na reintegra esun cu ta pasa den necesidad back den sociedad.
Na Hulanda, Gustave Nouel, despues di ricibi e yamado di Eliaquin Moraga tocante e trabao di “Mama Sandra” y mesora a tuma contacto cu Tito Bolivar di ArtisA Gallery, pa hunto apoya y purba di trese e bon causa aki den publicidad atraves di Arte.
ArtisA, cu ta biba e situacion di esunnan adicto ambulante na San Nicolas di serca no a ria pa saca un man y yuda pa cu e projecto aki.
Gustave Nouel ta un di e artistanan cu semper a para tras di e projecto di Arte na San Nicolas y a participa na e prome ruba Art Fair grandemente.
E cas di Restauracion lo mira un di su muralnan sea transforma pa e dos grandinan aki di un obra un tiki rustico. For di colornan abstracto poco poco por mira e transformacion di primeramente un webo cu ta converti su mes den un rups y despues ta sumergi den un barbulete grandi cu ta hiba e nomber di Monarch cu bo ta mira masha hopi den Parke Arikok conoci pa su beyeza colorido y exotico. Simbolizando asina e transformacion y bida.
ArtisA ta hopi orguyoso di por aporta den e tranformacion di San Nicolas, y asisti tur artista cu nan Proyecto y asina poco a poco yegando na e culminacion na fin di anja cu ta Aruba Art Fair November 2,3,4, den Promenade di San Nicolas. Na unda 15 muraya nobo lo ser crea y 10 muraya lo ser restaura. Keda pendiente pa mas informacion of bishita nos website www.arubartfair.org.


text:
DJASABRA AWOR 15 DI MEI 2021 KORSOU, ARUBA, ST MAARTEN, ST EUSTASTIUS I SABA POR RISIBI TURISTA ENTRE OTRO FOR DI EUROPA ATROBE.BONEIRU TAMBE POR HASI ESAKI ENTRANTE DJARASON 19 DI MEI NA MOMENTU KU E ISLA BAI BEK NA KODIGO HEL.ST EUSTATIUS I SABA SO LO BAI CODIGO BERDE E OTRO TRES ISLANAN LO TA NA CODIGO HEL.E MINISTERIO DI VWS A TUMA E DESISHON AKI E SIMAN AKI RIBA KONSEHO DI RIVM.DJASABRA AWOR TA PUBLIKA E DESISHON OFISIAL RIBA E WEBSITE DI NEDERLANDWERELDWIJD.NLCHENS TA GRANDI KU BONEIRU MES POR BAI HASI SIERTO TEST RIBA PASAHERONAN KU TA YEGA E ISLA .ESAKI SIGUR TA BON PA POR TIN UN MIHO KONTROL RIBA E ASUNTU DI CORONAVIRUS AKI.AUNKE TA KITA E RESTRINKSHONAN PA POR BIAHA BEK PA E ISLANAN ,TA BON PA BISA KU E ISLANAN MES SU GOBIERNU POR PONE SIERTO RESTRINKSHON PA TURISTA KU NAN TA RISIBI.IMPORTANTE TA PA INFORMA KU BONEIRU LO BAI BEK KODIGO HEL ENTRANTE DJARASON 19 DI MEI 2021.
FUENTE:LIVE 99FM.
NOTISIA KU BO POR KONFIA
SHOT KLM BY: NESHOMAR ANTHONY
11


text:
"Asina, duna Bo sirbidó un kurason di komprondementu . . ., pa diserní entre bon i malu . . ." 1 Reinan 3:9
Dios a krea sernan humano pa gosa eternidat den un relashon di amor kunE i Su kreashon. Pero e relashon akí a ser korumpí pa e aparishon misterioso di piká denter di e kortenan selestial (Isa. 14:12–15, Ezek. 28:12–19, Rev. 12:7–12) i e kaida supsekuente di Adam i Eva (Gen. 3:1–19, Rom. 5:12). Trágikamente, morto a inundá no solamente e rasa humano sino henter bida tambe. Por mira ekspreshonnan di morto awendia den e blachinan ku ta kai for di e palunan, e flornan ku ta marchitáKlek pa lesa mas i bai e lès
“A krea tur kos pa medio di djE i sin djE nada no a haña eksistensia” (Juan 1:3). “A krea tur kos pa medio di djE, Hesus, i tòg—di akuerdo ku Skritura—“Hesus a yora” (Juan 11:35). E Kreador a yora? Mas ainda, Hesus tabata “despresiá, bandoná pa tur hende, un hòmber ku konosé doló, ku sa di sufrimentu” (Isa. 53:3). E Kreador, un hòmber di doló, despresiá i rechasá? I un bia El a grita: “Mi Dios, mi Dios, pakiko Bo a bandoná Mi?” (Mat. 27:46).Klek pa lesa mas i bai e lès


text:
Minister Glenbert Croes: TUR PROYECTO ENERGETICO CU BIN RIBA E ZONA DI REFINERIA MESTER UZA GAS NATURAL
ORANJESTAD – Pa locual ta e desaroyonan relaciona cu refineria, Minister Glenbert Croes Labor, Energia y Integracion a anuncia cu ta terminando algun recomendacion pa presenta na Gobierno di Aruba. Ta trata di proyectonan di industria energetico riba e zona conoci como e zona di e refineria. Minister Croes ta enfatisa cu tur operacion cu bin pa loke ta trata proyecto energetico riba e zona di refineria, mester bay uza gas natural, mescos cu WEB cu ta lagando HFO pa pasado y ta bay over pa gas.
E vision di industria energetico y desaroyo di e zona di refineria ta encera diferente proyecto energetico cu ta parti di un vision total, por ehempel Eagle LNG. Tankinan cu ta na e sitio lo mester wordo renoba, lo uza cierto facilidadnan /unidanan di e refineria cu ta den bon condicion y lo bin proyectonan pa produci renewable bio-diesel cu por exporta pa Europa, pero tur esey por medio di tecnologianan moderno y den un zona hopi mas compacto.
Minister Croes a sigui bisa cu Rodgers Beach y rond di e area aki lo wordo desaroya completamente. Tin cierto parti cu por wordo sanea, cambia, y desaroya pa atrae mas turista hotelero, condominium, y centro comercial. E vision ta pa tin dos caminda cu ta conecta cu Downtown San Nicolas cu lo ta centro di e siguiente ‘boom’ economico pa nos pais, Minister Croes a expresa. ‘Nos ta bay paso pa paso cu e desaroyo, pa asina sigura e exito cu kier. Pasobra ta un oportunidad tin pa desaroya ful e zona na un forma responsabel y balansa. No manera antes cu desaroyonan tabata tuma luga ad hoc.’ Pues lo tene cuenta cu e beneficio di loke ta bin no ta solamente pa San Nicolas, pero pa henter Aruba, protehando medio ambiente, percurando pa e beneficia Aruba economicamente, crea cupo di trabou y genera entrada pa Gobierno di Aruba.
Terminando Minister Croes a enfatisa cu lo manda e recomendacionnan pa gobierno, pa hunto tuma decision riba e vision pa desaroyo di e area. Ta sigura cu kico cu bin, lo bay ta hopi mas miho cu loke tabata t’ey. Energia ta bay keda e curazon di e desaroyo di e industria riba zona di refineria.


text: Diadomingo anochi a drenta informe di cu un homber lo a agredi su pareha na un cas na Sero Patrishi, mesora a dirigi un patruya na e sitio. Na yegada di e patruya a bin topa e dama cu cara blausa y lip kibra y a pidi ambulans na e sitio. E agresor ainda tabata na e cas polis a yam’e pa e bini pafo unabes pafo polis a bis’e su derechonan y a detene. A solicita presencia di e vehiculo di transporte pa asina transporte pa warda di polis. Na yegada di e ambulans nan a atende e victima y hib’e hospital.


text:
KASAMENTU ENTRE PAREHA HOMOSEKSUAL POR BIRA UN REALIDAT?
KASAMENTU ENTRE PAREHA HOMOSEKSUAL POR BIRA UN REALIDAT? Bon siman na tur esnan ku a kustumbrá ku e kolumna aki i danki... Read More
KIKO TA E DERECHI DI MI WELA?
Pregunta: Señora mi wela tin años ta hür un tienda serka un señora, mi a lanta mucha mirando mi wela ta bende... Read More
DEFENDÉ MI KURPA I SU KONSEKUENSHANAN
Bon siman na tur esnan ku djaluna fielmenteta lesa e kolumna aki. Ban wak kiko nos tema di habri siman. Ayera tabatin... Read More
SKOL TA PERHUDIKÁ STUDIANTE
Bon siman na tur lesadónan di e kolumna aki. Mi tin sigur ku vários mayor tabata felís ku resultado di skol di... Read More
MAYOR KONTRA DI FOTÓGRAFO DI SKOL
Bon siman i bendishon na tur mi fiel lesadónan. E kolumna aki tei tur djaluna pa spièrta bo riba kosnan ku ta... Read More
Mi yu a bai subi palu mango di bisiña pa kue mango, e la slip kai riba e dak i kibra un parti di e dak. Awor nan ke kobrami; kiko mi mester hasi?
Bon siman na tur mi fiel lesadónan bon siman. Tur kos por pasa tur kaminda, pero realidat di bida ta duna nos... Read More
GOBIÈRNU NOBO ATENDÉ ALIMENTASHON DI NOS MUCHANAN!
Bon siman, bendishon i tur kos bon! Awe ministernan nobo ta huramentá pa kuminsá traha.Pa pueblo e ta nifiká ku alivio ta... Read More
PALABRA I KONFIANSA TA BAL MAS KU SÈN!
Bon siman na tur mi fiel lesadónan. E siman aki mi tin un tema kutarela tá nos tur i ta trata debe.... Read More
SUPERMERKADO TAMBE TA BINI NA REMARKE PA KASTIGU
Dia di Mama ta tras di lomba. Hopi di nan meresé bendishon i energia positivo pa sigui tra. Ami ku ta mama,... Read More
Ken Ta Responsabel? Konsekuensha di negligensha.
Un bon siman na tur mi fiel lesadónan. Hopi bia nos tur ta mira kosnan serio ta pasando riba nos pais i... Read More


text:
Minister Geoffrey Wever ta elabora riba 1 aña di gobernacion Recuperacion economico y desaroyo sostenibel
Minister Geoffrey Wever ta elabora riba 1 aña di gobernacion
Recuperacion economico y desaroyo sostenibel
Como Minister di Asuntonan Economico, Comunicacion y Desaroyo Sostenibel, mi ta kere firmemente den e importancia di “thinking outside the box” y na mesun momento mi ta balora trabounan cu nos professionals a bin ta haci caba.
Pandemia a siña nos con resiliente nos economia ta si mira con Aruba ta recuperando economicamente. Pa 2022 Aruba su Gross Domestic Product (“GDP”) lo ta Afl. 5.927, cu ta representa un crecemento di 9.2%. Pa 2023 e proyeccion ta cu Aruba su GDP lo crece cu 4.0% compara cu 2022 den termino nominal.
Nos a introduci un Vestigingsbeleid completamente modernisa a flexibilisa, simplificando e proceso y asina reduci red-tape pa stimula clima empresarial y clima di inversion. A elimina proceduranan innecesario y largo den e proceso y a digitalisa e proceso aun mas haciendo esaki mas eficiente.
E Vestigingsbeleid nobo tin atencion special pa stimula e “Promising Sectors”, cu atencion special pa e principionan di sostenebilidad. Tambe nos lo keda cu atencion pa stimula actividad economico den Oranjestad y San Nicolas, haciendo inversion den e areanan aki mas facil. Cu e YES San Nicolas Summit nos a crea un plataforma pa empresarionan nobo of estableci traha hunto na progreso di San Nicolas.
Comision Recuperacion Economico a ser institui pa dialoga cu sector priva y demas stakeholders y a draft diferente proposicion di incentivanan economico. Proposicionnan di incentivanan economico ta trata di
1) Stimula inversionnan
2) Desaroya e Promising Sectors
3) Stimula practicanan economico sostenibel.
Desaroyo economico cu Aruba a hiba e ultimo 30-50 añanan no por continua di mesun forma. Nos mester ta consciente cu pa nos garantisa prosperidad riba nos isla nos mester haci e transicion pa un economia cu ta sostenibel, circular y inclusivo.
Mester haci uzo di energia alternativo, promove siguridad di cuminda y awa, y enfoca riba sistema di construccion sostenibel.
Sustainability Fund lo yuda cu financiamiento di proyectonan sostenibel. Tambe ta cuminsando cu un Agripreneurial Development Pilot Program den cual lo stimula entrepreneurship den e area di agricultura.
A cuminsa determina e prome pasonan den implementacion di e infrastructura di 5G, asina modernisando e infrastructura cual lo aporta na posibilidadnan nobo.
Ampliacion di e productonan di Canasta Basico tabata necesario den e tempo cu nos ta pasando aden. Pronto lo lansa un campaña di Educacion Financiero pa yuda finansas den hogarnan pa yuda ciudadanonan maneha nan finansas personal mihor.
Aruba Fair Trade Authority ta ful den implementacion cual lo aporta na un clima di competencia husto cu lo desemboca den mihor calidad di servicio, calidad di producto y prijs mas husto pa e consumidor. Adicionalmente nos ta trahando pa fortifica e Consumentenbond y Consumentenbescherming como e bos y defensor di e derechonan di e consumidor.
Overkreditering y interes excesivo ta un problema di hopi aña. Nos a percura pa e ley cu ta regla e credito di consumidor, Landsverordening consumentenkrediet, a wordo aproba. Pronto lo establece e porcentahe maximo pa interes riba prestamo. Tambe lo anuncia un sistema di registracion di credito pa evita personanan cai den problema financiero pa via di demasiado prestamo.
Den cuadro di SDGs, meta 10, nos a cuminsa cu e proceso pa regla supplementary rights pa parehanan cu a drenta union civil asina percura pa nan tin derechonan igual na matrimonio.
Ta implementando e Sistema Nacional di Estadistica (“NSS”) pa asina gobierno tin un therment pa monitorea di manera mas confiabel y obhetivo con gobierno ta uza fondonan disponibel y segura cu decisionnan ta wordo haci abase di datos confiabel.
Economia ta toca nos tur; p’esei desaroyo economico mester aporta na calidad di bida di nos tur como ciudadano. P’ami como minister di Asunto Economico, Comunicacion y Desaroyo Sostenibel ta un gran honor di por a traha e aña aki pa progreso di nos pueblo y nos Aruba.
E aña binidero mi lo sigui enfoca riba progreso di nos comerciantenan y tambe mehoracion di e posicion di nos consumidornan, fortificando un balans mas husto unda tur hende na Aruba haya oportunidad pa participacion husto di e riqueza di nos pais, esei ta keda mi compromiso pa cu Aruba.


text:
Oranjestad – Despues cu Aruba a conoce mas di un siman sin casonan nobo di Corona Virus, Aruba ta cuminsa prepara pa re-activa nos economia.
E forma con Aruba a atende cu e crisis te awor ta motibo pa hopi elogio y cu e mesun confiansa Aruba lo drenta den e siguiente etapa.
Aruba su exito ta pasobra a prepara bon pa e crisis prome cu el a bati na nos porta.
Ya desde 2018 Prome Minister Evelyn Wever-Croes a institui un fondo den presupuesto pa momento di crisis, un “crisis paraatheids fonds” di 1.9 miyon florin, cu ta locual a permiti nos pa nos haci tur preparacion. A determina e strategia agresivo di test mas tanto persona posibel y den nos region nos ta un di e paisnan cu e cantidad di test mas halto per capita.
Den 6 siman nos a test 1600 persona, di cual 100 a resulta positivo. Mientras tanto tin 25 caso activo y lo sigui monitorea e casonan aki.
ETAPA NOBO
Den conferencia di prensa e siman aki, Gobierno a presenta e cuadro pa e etapa nobo. Lo cuminsa habri economia interno gradualmente, bou di condicionnan estricto. Lo evalua cada nivel cu habri pa dos siman y si e desaroyo ta bon, ta bay pa e siguiente nivel. Si no, mester frena e habrimento di sectornan den nos economia.
Reglanan general ta: Tur hende mester atene nan mes na distanciamento social, mester atene nan mes na reglanan di higiena. Den e Decreto ministerial “Bijlage B” tin e exgiencianan defini.
NIVEL 1 TE CU 4
Nivel 1 lo cuminsa 4 mei – 17 mei, y ta permiti te cu max. 15 persona, incl. personal den un establecimento cu habri. Nivel 2 lo cuminsa 18 mei – 31 mei y ta permiti te cu max. 50 persona, incl. personal. Nivel 3 lo cuminsa 1 juni – 14 juni y ta permiti te cu max. 125 persona, incl. personal. Nivel 4 lo cuminsa 15 juni en adelante, y lo wordo determina ainda
ESTABLECIMENTONAN CU POR HABRI
Entrante dialuna 4 mei e siguiente establecimentonan por habri, bou condicion cu nan ta tene cuenta cu e reglanan general: tienda di paña, sapato, hoyeria, etc.; Ttruck di cuminda; museo y centro di arte; construccion bou condicion aun mas estricto. Ademas, tur tienda y oficina cu no ta riba e siguiente lista y cu a cera boluntariamente. Departamentonan di Gobierno tambe lo cuminsa habri otro siman cu 25% di capacidad, mas tanto funcionnan esencial.
LOCUAL NO POR HABRI AINDA
Scolnan, shopping malls, mercado, bar, night club, restaurant, misa y iglesianan, recreacion, excepcion: museo y centro di arte, salon di beyesa, barbero, sauna, massage, lotto no por habri ainda. Tampoco tiendanan cu mester mas di 15 hende den e tienda. Esakinan mester warda e siguiente nivelnan.


text:
Pa un pais ta fuerte nos famianan mester ta fuerte y sano. E bienestar di nos famia mester ta e prioridad di cada hogar. Ta pesey e ta asina importante pa nos por conoce e factornan y e diseño con pa edifica un famia sano. Ora nos ta papia di un famia fuerte y sano, nos ta papiando di un famia unda cu e practicanan di balornan ta un prioridad. Balornan cu ta inculca respet, amor, confiansa y ta crea un hogar ideal. Esaki sigur ta un reto awendia unda cu balornan, principionan y tradicion no ta un prioridad mas pa hopi hende.
Muchanan ora nan ta chikito ta gusta copia y sigui ehempel di e mayornan y di e rumanan mas grandi. Ta pa e motibo aki e ta di vital importancia pa compronde cu mayornan semper mester modela y duna e ehempel corecto na nan yiunan den tur momento. E ehempel cu mayornan ta duna, ta e estilo di bida cu nos ta cosecha mas dilanti den nos yiunan. Como mayornan nos mester ta consciente di e factor aki, pa uza nos ehempel pa influencia, guia, siña, educa y stimula nos yiunan den un caminda corecto y cu principionan fuerte. No tin nada mas efectivo cu mayornan cu ta un modelo excelente den nan hogar, den nan relacion, e trato pa cu otro, e amor cu nan ta demostra na nan yiunan y na otro como pareha. Duna nos yiunan un bon ehempel con pa traha eficientemente cu finanzas, stimula bon relacionnan cu amistadnan y famia, y con pa ta un bon bisiña. Mayornan cu ta demostra un caracter cu un moralidad halto ta stimula fieldad y integridad den relacionan di pareha, pa nan yiu den futuro.
Un otro factor importante cu ta fortalece famianan ta ora cu e mayornan sa di demostra y modela hopi amor den famia. Como mayornan semper demostra cu boso ta stima otro y tambe boso yiunan. E simpel bista cu e mayornan ta trata otro cu respet, ta papia cu otro cu trankilidad y por rasona di un forma decente cu otro, tin un efecto ehemplar y sumamente positivo riba e yiunan y e atmosfera cu ta wordo crea den e hogar. Amor ta bay man den man cu respet. Sin respet no por papia di amor! Si bo ta stima bo ta respeta y no tin exepcion den esaki. Pesey, e ta imperativo pa nos lanta nos muchanan pa nan tin respet cu nan vocabulario y cu hende grandi unda cu nan bay. Pero esaki sigur ta wordo inspira, fortaleci y influencia for di den e seno di e hogar.
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
Kontaktá ABC
Bo tin pregunta tokante nos kompanía? Informashon, sugerensia òf kisas na bo opinión, bo por a eksperensiá algu desagradabel i bo ta deseá na pon’é na nos konosementu? Yena e formulario akí i primi riba "Send".
Adrès:
Ofisina prinsipal Industrieterrein Buena Vista z/n
Terminal Punda
Waaigat z/n
Terminal Otrobanda
Paris / Molenplein
Orario di ofisina:
Djaluna te ku djabièrnè
07:30 – 12:00
13:00 – 16:30
Djasabra i djadumingu será
Pago di utilidatnan
Na ofisina prinsipal di ABC na Industrieterrein Buena Vista ta fasilitá e kliente ku e siguiente servisionan adishonal:
- paga resibunan di servisionan di utilidat - Aqualectra, UTS, Selikor;
- paga servisio di TDS;
- paga pasashinan ku Inselair;
- rekargá òf kumpra karchi di telefòn di Chippie, Tilin i Digicel;
- i naturalmente kumpra SmartPass i Fun Miles.


text:
Diasabra mainta a tuma lugar e apertura oficial di e Campeonato Infantil Lifida di Arubaanse Voetbal Bond (AVB). Esaki a tuma lugar na Stadion Guillermo Prospero Trinidad na Dakota cu un stadion yen di mucha y mayornan cu a bin presencia e bunita y colorido defile cu a wordo organiza pa e dia aki.
E apertura aki tabata uno special pasobra despues di 30 anja AVB ta responsabel atrobe pa e divicion infantil di Aruba su futbol, mihor conoci Lifida. Sr. Jose Buchi Panama Wever a ser invita pero lamentablemente pa motibonan di salud no tabata por ta presente pa asina haci e traspaso oficial.
Den e acto di apertura Minister di Salud y Deporte Dr. Alex Schwengle y Sr. ing. Richard Dijkhoff a haci e prome sake di bala den un acto simbolico pa cu e inicio di e campeonato aki, acompanja pa algun hungadornan di diferente teamnan.
Presidente di AVB, Sr. Dijkhoff a duna di conoce cu despues di 30 aña Arubaanse Voetbal Bond ta tuma e divicion aki atrobe. Tabata un trabao cu pa 30 aña a wordo desplega door di Sr. Jose Buchi Panama Wever, kende a dedica tur su tempo na e muchanan.
E traspaso aki tin un reto cun’e pa motibo cu mester continua cu e bon trabao cu a wordo haci. AVB lo tuma e reto nobo aki pa implementa formatonan nobo di campeonato, formatonan actualiza pa maneha y dirigi futbol principalmente den e muchanan pa motibo cu esey ta e fundeshi cu bo tin cu construi mañan ariba dje, ing. Richard Dijhoff a indica.
Ya caba ta implementando diferente cambionan y mester bisa danki na e ekiponan cu a respalda AVB den loke ta e traspaso aki. “Awe por mira e placer cu tin den tur esnan presente pasobra nan ta mira cu tin cambio positivo na caminda, nan ta para tras di e cambionan aki. Nos sa di unda nos ta bin y unda nos tin cu bay y principalmente conhuntamente cu nos partnernan strategico con pa yega”.
Conhuntamente cu Ministerio di Deporte AVB ta trahando duro, den bon comunicacion cu otro pa purba logra e metanan. A remarca cu semper Lifida a haya respaldo di e mayornan cu ta keda veld pa apoya nan yiunan asina mustra nan interes y mustra e muchanan cu nan tambe ta hanja cu futbol ta un deporte sano y respetuoso.
A agrega cu den siman tabata tin conversacionnan andando y e intencion ta pa cada weekend di wega, dos wega wordo transmiti pa medio di un canal di television nobo. Una vez cu esaki keda concretisa, nos por cuminsa dentro di poco cu e transmicionan. Cu esey ta duna realce na un deseo grandi cu pa hopi aña tabata tin bao di e muchanan pasobra nan kier mira nan mes na television, wak nan potretnan den corant y tambe riba social media.
Den e dianan nos dilanti ta bay wak e positivismo y e direccion cu AVB, conhuntamente cu e clubnan kier hiba e divicion infantil aki.
E campeonato infantil a cuminza diasabra ultimo cu varios wega den un formato nobo. Por ehempel den cada divicion, un organizacion por participa cu mas ekipo. Algo cu pa anjanan e clubnan tawata boga pa esaki y awe ta posibel. Un otro cambio cu a keda intruduci ta e formato cu na final di e promer round bo ta hanja dos liga separa cu lo bai discuti kende lo bira campeon den cada liga. Asina bo ta bay haya un liga cu e grupo cu ta mas avanza den futbol, esakinan lo bay competi cu otro y den otro liga, aki den bo ta bay haya esnan cu ainda ta den desaroyo compitiendo cu otro ariba nan nivel, e presidente di AVB a duna di conoce.
Di su banda, Harvy Clement a indica cu e cambio aki ta mas tanto pa loke ta structura di futbol na Aruba. Ta di elogia y aplaudi Sr. Buchi Panama pa tur e añanan cu el a dedica na esaki. Awor AVB tin e reto di bay tume den su man y haci’e aun mihor ainda. E reto aki no ta di AVB ni di e clubnan so, pero di e mayor hunto cu e muchanan tambe.
Minister di Salud y Deporte, Dr. Alex Schwengle a manifesta cu esaki tabata un dia pa celebra futbol. “Un danki sigur na Lifida y sigur na Sr. Buchi Panama Wever cu semper a haci un tremendo trabao (…) Nos sa tawata sa cu lo yega un momento cu e cooperacion entre AVB y Lifida mester a wordo reenforza y hacie mas miho y awe nos ta mira e promer stapnan caba den esaki”.
E mandarario a expresa tambe palabranan di danki na AVB cu a realiza cu nan mester organiza y reorganiza nan mes miho den diferente nivel, esta maneho, structura y financieramente.
“Ta un placer pa ta akinan awe y wak asina hopi mucha cu ta haci e deporte aki. Vooral mi ta asina contento di wak hopi mayor cu ta bin na e apertura di e campeonato di infantil di Lifida”, Minister Schwengle a bisa.
Ta trahando pa bay aumenta entradanan pa medio di Lotto pa Deporte y den dos aña lo aumenta esaki di un (1) pa dos (2) miyon extra. Ta sperando e momento pa concretiza esaki pa despues bay Parlamento pa presenta e documentonan y hanja e aprobashonan necesario. Si por crea 2 miyon mas pa deporte, esey sigur lo rekeri di un bon maneho y lo duna hopi mas fruto pa nos pais, Dr. Schwengle a duna di conoce.


text:
Djasabra awor: Let’s have some fun! Back to School Fun Fest na Renaissance Mall & Rif Fort
WILLEMSTAD – Un djis ta ora pa bai skol bèk; promé ku esei un poko fun! Spesialmente pa muchanan ku no por a bai den eksterior òf ku a bai te bin i nèt promé ku skol habri ke pasa un ratu kontentu tin e, Back to School Fun Fest! Renaissance Mall & Rif Fort ta invitá tur mucha di entre 2 pa 12 aña pa un dia yen di dibertishon. Djasabra dia 30 di yüli próksimo entre 11’or di mainta i 5’or di atardi e Mall lo keda kombertí den un parke pa mucha. Kòrda ku mayornan òf un adulto mester kompañá e muchanan.
Let’s have fun!
Pa hasi e dia kontentu lo tin animashon di Dj Alexia, diferente ‘bouncers’, trein i party-learn-play ground, pintamentu di kara, un marshe spesialmente pa mucha, ‘Snapology’ i mas. Tambe lo tin un skina spesial di museo pa mucha, ‘Children’s Museum On-the-Go’. Klaro, a kòrda riba e suikerspin, pòpkòrn, ‘balloons’ i tur detaye ku ta trese alegria serka nos muchanan.
Ta kòrda tur mayor ku Renaissance Mall & Rif Fort tin un variedat grandi di establesimentunan, for di paña pa mucha i teeners te na kèts i sapatu pa dama i kabayero. Balapena pa bishitá Renaissance Mall & Rif Fort e fin di siman aki! Mas anochi lo tin ambiente den Rif Fort tambe!


text:
Na caminda pa Maart 8, Dia Internacional di Hende Muhe:
Nos tur tin un sonjo, pa tin un bida felis. Circumstancianan di bida por evita esaki. Y toch nos tur tin derecho di sigi sonja… e ta e unico forma cu un dia nos por jega mas cerca di nos vision:’Un mundo cu mesun derecho pa tur’…
Den un comunidad ideal:
1 E famia ta central.
2 Tin oranan di trabou flexible y posibilidad di traha part time y traha for di cas.
3 Tin bon condicionnan di trabou secundario.
4 Tin training di personal riba contenido di trabou.
5 Tin training di personal riba desaroyo personal y calidad di bida (stress/wellness).
6 Tin judansa social cu ta tene cuenta cu e realidad di e trahado y ta traha na prevencion, na lugar di traha curativo. Esaki ta nifica cu ta warda pa problema escala prome cu duna judansa. E ora ta laat y ja danjonan ireparabel por a tuma lugar cu tin ora no por cura mas, cu tur bon intencion di mundo.
7 Tin un bon structura di coperacion bou habitantenan y judansa di instancianan social y educativo den bario cu ta sali for di e necesidadnan di e habitantenan mes.
8 Ta stimula hendenan muhe pa copera cu otro y si ta necesario traha den forma di coperativa.
9 Ta duna informacion y educacion na majornan con pa lanta nan jiunan segun e declaracion internacional di derechonan humano y derechonan di mucha.
10 Ta stimula un mente critico y asertivo cerca e hende muhe cu hopi biaha ta cabes di famia. Asina e por educa su jiunan di chikito pa sa nan derecho y ta evita manipulacion di instancianan y personanan individual.
11 Poniendo e hende muhe central den desaroyo di un pais ta e unico forma pa un dia jega mas cerca di e ideal pa bira ehempel pa mundo.
12 Ta honra no solamente e hende muhe cua bira exitoso dor di un carera briyante, pero tambe e hende muhe cu a lanta su hopi yiunan su so fregando vloernan di otro hende, lorando man cu bolo y snacks y bibando di un suma minimo di asistencia social. Tambe e grupo grandi di hende muhe cu ta juda otro den silencio, ta resa y pidi pa otro den silencio. Hende muhe ta e curason cu ta laga nos sociedad briya y vibra.
Cu honor y Dignidad pa tur muhe
Ingrid Werleman


text:
Tambe pa tur adulto cu tin griep haci e test
ORANJESTAD (AAN) –Jurette Croes, Relacionista Publico di DVG, den un entrevista cortico cu DIARIO, ta aconseha mayornan cu tin yiu chikito cu un griep fuerte, cu mester falta crèche of scol, pa miho nan haci e prueba di covid-19. Esun cu por haci na cas ta suficiente, pasobra bon por ta cu e muchanan na lugar di griep comun of influenza por tin covid-19.
Cerca mucha e sintomanan ta menos fuerte, pero si nan tin congestion nasal, nan nanishi ta core, tin tosamento, tiki keintura, wowo irita, y malestar di curpa.
Tambe e dama ta haci un yamada na adultonan cu na e momentonan aki ta pasando den griep cu tosamento, nanishi congestiona, etc., pa nan tambe haci e test na cas, e ta barata y no ta dificil mientras cu e resultadonan ta confiable. No kiermen cu si un hende tin tur e cuater vacunanan nan lo no por haya un covid-19 leve of menos fuerte cu hende cu no tin vacuna, pero toch nan por sigui plama e virus na trabao of den nan mesun famia na cas. Berdad tin hopi hende cu sintomanan di griep pisa y, importante ta, cu e por ta covid-19. Awo cada un ciudadano ta responsable pa su mes y su famia. Pues, por fabor haci e test su mes y na e yiunan cu ta presenta sintoma di griep.
DIARIO ta recorda tambe cu medidanan cu personalmente por tuma ta bon conoci, si e test sali positivo: keda cas, warda distancia fisico, mantene higiene di man regularmente y no laga un banda e uso di tapaboca cada bez cu ta necesario.


text:
Frans Ponson di CUA:
ORANJESTAD (AAN): Frans Ponson di e organizacion CUA (Comerciantenan Uni Aruba), ta kere cu algo tin di wordo haci cu e asina yama ‘Douanefactuur waarde” cu Aduana di Aruba ta cobra pa asina bo paga impuesto di importacion.
Tin cierto cosnan inhusto cu ta pasando aki, y envez cu Aduana duna un man pa yuda mantene inflacion na Aruba mas abao, e ta haciendo net lo contrario.
Hopi comerciante na Aruba ta man na cabez cu e prijs halto di transporte e dianan aki. Tur esaki ta algo cu nan tin di bay paga extra. Pero e di dos cuchiu den lomba ta ora cu e container yega Aruba, y aki Aduana ta bay cobra impuesto riba e prijs di producto, plus e prijs di costo di transporte.
Frans Ponson ta opina cu esaki ta loke ta pone cu inflacion ta subiendo na Aruba drasticamente, y ta pidi atencion di Gobierno riba esaki. Aunke te ainda no a haya contesta riba esey.
Fuera di esey, Ponson ta adverti cu pueblo lo bay paga “double inflacion” cu e tarifa di Awa y Coriente. Bo no ta djis bay paga esaki na WEB Aruba NV of na NV Elmar! Lo bo bay pag’e tambe na e comerciante cu debi na e aumento di tarifanan aki, lo bay hisa nan prijs tambe! aki
Si no ta atende cu e asuntonan y ta bay keda subi prijs pa tur hende, e ta bay bira absurdo. "Si nos prijsnan ta absurdo, si esey ta berdad, cualkier un otro comerciante rond mundo nan wowo lo habri y bisa, hey, e guynan aki ta bendiendo un cos ridiculo. Nan ta bin Aruba nan ta haci'e. Cuanto inversionista internacional nos tin riba Aruba? Si berdad nos ta ganando e placa cu gobierno ta pinta nos ta gana, cu nos ta gana margennan absurdamente, algun otro comerciante na Aruba mes, cualkier hende, si media dicidi di saca un hende y bay cobra 10 mil pa un airco, anto comercio ta paga boso, un otro media ta bin cobra 8 mil toch. E ta normal", Ponson a remarca.
El a sigui bisa cu mester stop di papia asina cu comercio ta abusa pasobra si ta asina un otro hende ta bin hacie, baha prijs y coi e negoshi.
Ta bay yega un caminda cu pueblo ta bay tin hopi dificultad pa paga y e ora ey ta na nan, con ta bay atende cu e cos aki tambe, a finalisa.


text: Dialuna mainta a drenta informe di un caso di kiebro y ladronicia for di Osyris Beauty Nails & Spa y un oficina banda di dje na Tanki Flip, mesora a dirigi un patruya na e sitio. Na yegada di e patruya a bin compronde cu ladronnan a haci uso di un biga pa kibra un bentana di glas drenta paden y bay cu e cashregister. Ademas di esey a kibra na un oficina patras di e lugar y a bay cu un envelop cu tabata tin pago di huur di un di e localidadnan. Polis a tuma e keho y a keda di laga e investigadornan technico y forensyco di polis pa sigui cu e caso aki.


text: Diasabra madruga a drenta informe di cu tin un dama burachi y cu a bebe cantidad di pildo canando riba e caminda di Tanki Flip bayendo nort y su pareha su tras den e auto, mesora a dirigi patruya na e sitio. Na yegada di e patruya nan a topa e pareha y a atende cu nan. E dama tabata papiando varios cos bruha mientras e homber ta bisa cu e dama ta bebi y a tuma varios pildo y a bebe esakinan un tras di otro. Na un dado momento e dama a sak den otro y polis a pidi pa ambulans. Na yegada di e ambulans nan a atende e victima y a transporte pa hospital.


text:
Log in riba MijnCN i haña akseso online na tur bo servisionan di gobièrnu na Hulanda Karibense. Despues ku bo a log in, bo ta primi riba e servisio pa kua bo kier regla bo asuntunan. Bo no tin un kuenta ainda? Krea esaki promé.
2-Factor Authenticatie
Nos ta konsehá bo pa banda di bo siguridat standart, aktivá tambe 2-Factor Authenticatie. Bo no ta usa e ora ei un, sino dos yabi pa habri e kandal pa yega na bo kuenta.
Pasobra SZW ta risibí komo manda informashon personal via MijnCN, seguridat èkstra ta nesesario. P’esei 2-Factor Authenticatie ta obligatorio ora usa e servisionan online di SZW.
Pa hasi uso di 2-Factor Authenticatie bo tin mester di e èp di MijnCN 2-Factor. Bo por baha esaki den Apple App Store (MijnCN 2-factor) òf Google Playstore (MijnCN authenticatie). Si bo ta usa un otro èp di 2-factor kaba? E ora ei bo por usa esaki tambe.
Despues ku bo a aktivá 2-Factor Authenticatie, bo por log in den dos stap. Promé bo ta konfirmá bo identidat ku bo nòmber di usuario (bo adrès di e-mail) i un kódigo sekreto safe. Despues bo ta taip e kódigo úniko ku ta sali den e èp di 2-factor riba bo telefòn òf tablèt. Despues di hinka e kódigo akí , bo ta haña akseso na bo kuenta. Di e forma ei bo ta mantené bo kuenta seife, te asta si un persona a logra sak’afó bo kódigo sekreto.
Wak aki un video ku ta splika paso pa paso kon bo ta aktivá e ‘2-Factor Authenticatie’. Of lesa di asaki den e stappenplan.
Mas informashon
Bo ta buskando mas informashon tokante log in i 2-Factor Authenticatie? Lesa akí e preguntanan mas frekuente hasí i e kontestanan.


text:
Grefi
Grefi (Sekretariado)
Parlamento ta nombra un Grefir, ku ta e persona enkargá ku maneho di Sekretariado di Parlamento i ta e Sekretario General di Parlamento. E Grefir mes no por ta miembro di Parlamento. E Grefir supstituto ta fungi komo suplente durante ousensia di e Grefir. Grefir ta duna guia na tur personal di Sekretariado
Algun tarea di Grefir ta:
- prepará reunionnan di Parlamento;
- duna asistensia hurídiko na Presidente di Parlamento;
- asistí miembronan di Parlamento riba tereno atministrativo i hurídiko den sentido amplio;
- perkurá pa ehekutá desishonnan ku Parlamento a tumá;
- prepará e proyekshon pa presupuesto di Parlamento i konsepto di planifikashon anual.


text:
Resultadonan di Beisbòl Liga Grandi ayera:
Seri di Divishon di Liga Amerikano
- Kansas City Royals a derota Houston Astros ku skor di 9-6
- Toronto Blue Jays a gana Texas Rangers ku skor di 8-4
Seri di Divishon di Liga Nashonal
- St. Louis Cardinals a perde di Chicago Cubs ku skor di 8-6
- Los Angeles Dodgers a perde di New York Mets 13-7
Partido di Beisbòl Liga Grandi awe:
Seri di Divishon di Liga Nashonal
- Chicago Cubs kontra St. Louis Cardinals
- New York Mets kontra Los Angeles Dodgers
Kòrtiku:
- Entrenamentu di e selekshon di Reino a kuminsa ayera na Tio Diao Ballpark.
Kortesia: KNBSB


text:
Sabana Berde: Diadomingo algo despues di mey anochi, polis a logra para un Mitsubishi Lancer shinishi un poco pabou di rotonde di Airport. E chauffeur tabata bou influencia y despues di a haci un alcohol test cu ne a resulta cu e la bebe mas cu ta wordo permiti pa core auto.
E chauffeur mesora a wordo deteni y cu transport di CEA a wordo hiba warda di polis.
Durante cu polis tabata patruyando na altura di rotonde Las Americas a bin topa cu e Mitsubishi Lancer shinishi coriendo basta malo riba e caminda di Camacuri pa direccion di Airport. E auto tabata coriendo zig zag, mesora polis a bay su tras, na prome instante e chauffeur no kier a para pero un poco mas pariba yegando e rotonde di airport e chauffeur a sigui ordo di polis y a para.
Henter e weekend aki tabata tin preventief fouilleren y pa e motibo aki tabata tin masha hopi unidad di polis riba caya, controlando tur caminda.


text:
Promocion, 25 aña servicio y entregadi decreto gubernamental
MACUARIMA, ARUBA: Recientemente na Centro di Husticiana Santa Cruz a tuma lugar entrega di decreto gubernamental, 25 añanan di servicio y promocion na agente policial. Famia, coleganan y amigonan a bini hunto pa e momento special aki. For di man di Altocomisario di Polis Sra. Vanessa Tjon-Kock a haci entrega di promocion na agente policialnan cu awor ta carga un rango mas halto. Ta trata aki di agentenan:
C. Loopstok, G. Muñoz y Z. Lopez cu a cambia di agent in opleiding pa agent eerste klasse.
G. van Ness cu a cambia di Hoofd agent pa Hoofd agent eerste klasse
Parti di personal administrativo di Cuerpo Policial Aruba tambe haya nan decreto gubernamental. Ta trata aki di:
C. Gumbs cu a cambia di Hoofdklerk pa Adj. Commies
Alavez riba e dia aki a celebranan 25 aña trahando den Cuerpo Policial Aruba cu ta trata aki di Sra. J. Dirkz y Sr. E. Zebeda.Pabien na cada colega cu a wordo promociona cu nan rangonobo. Esaki ta nifica cu e responsablidad ta bira mas grandi peronos no tin e duda cu nos agentenan ta capas pa cualkiereventualidad. Na nos personal administrativo cu ta nos weso di lomba, masha masha pabien! Nos ta wak boso esfuerso y dedicacion den nos organisacion y nos ta aprecia esey. Na noscoleganan cu a cumpli 25 aña den Cuerpo Policial Aruba. Dankipa sosten, dedicacion, tempo y esfuerso cu a hiba boso asina leu den boso carera. Masha pabien. Pueblo di Aruba por ta orguyoso di boso!


text:
Mi a mira un comentario riba Facebook tocante e falta di educacion sexual na scolnan. Y mi ta asombra cu maske nos ta desaroya lihe, tin ora te hasta demasiado lihe, den hopi sentido, ora ta toca e tema di educacion sexual poco ta cambia. Educacion sexual semper lo keda un tema super necesario, pero delicado na scolnan. Ni maske un grupo grandi di majornan ta apoja e tema, ta keda e miedo di e majornan cu ta contra. Hoooopi anja pasa mi tabata den un oudercommissie cu kier a introduci un projecto nacional riba e tema. Basa riba normanan universal y profesional. Toch no a logra… nos cultura di miedo ta stroba hopi y tanten abuso di mucha ta sigi y sigi… y comunidad ta bira cara otro banda pa no mester mira e sombra di nos mes…
Pa educa nos majornan tin prensa y NGO’s y sector priva y scol y gobierno y su profesionalnan cu lo por traha mas hunto na bienestar di nos muchanan. Nos comunidad no ta un comunidad cu ta papia ‘zomaar’ riba sexualidad. Tampoco un comunidad cu ta sali asina lihe bay un charla pa sinja papia riba e tema. E indosincrasia ta diferente. Bo ta touch e Arubiano, ora bo por touch su curason. Ban hasi esaki nos vision…
Pesey mi ta kere cu medionan di comunicacion tin un rol grandi pa hunga, apoja pa profesionalnan den comunidad.
Diadomingo awor ta dia di mama… ban dedic’e tambe na e yiunan di mama… e regalo mas grandi pa un mama ta pa honra su yiunan… y duna nan respet como yiu y creacion di Dios…
Y ban habri nos mente y curason mas pa traha na projectonan cu di berdad lo trese e cambio asina necesario… projectonan cu ta touch nos rais y nos curason. Ban crea un ‘comunidad di curason’… Bo ta cla?


text: Den presencia di e representante di patrosinadornan Big Wheel Lottery y Tropical Bottling Company, prensa, staf tecnico, hungadornan, miembronan di bestuur, miembro di honor John Merryweather y otro baluarte Rafael Vanegas eorganisacion tricolor a batisa nan uniform. Madrina Natasha Upegui hunto cu representantenan Joan Odor y Richard Giel a basha Powerade riba e uniform tradicional di cas esta e rood/wit/blou pa despues batisa e asina yama “uit tenu” ora di hunga como bishitante. E anja aki a pone untoke extra na e uniform mirando cu a recorda e ex-hungador Eduardo Mayora Ponce awe den felis memoria kende tabata un tremendo hungador di RCA. #RCApaBida


text:
Lady Puma’s Britannia y Ladies Riverplate a hunga e prome wega di e gran final di Aruba su Futbol Campeonato 2017-2018 Division Damas. E dos equipo nan aki durante e Campeonato regular a topa otro na dos ocashon, den nan prome wega Britannia ta sa di gana e wega cu e score di 4-0, Den nan di dos compromiso ta Riverplate ta sa di gana e wega cu e score di 1-0. Den e playoff e prome wega Britannia ta sali ganador cu e score di 2-1 y den nan di dos compromiso Riverplate ta sa di gana cu e score di 2-0. Nos por mira claramente cu e dos team nan aki ta na mes un nivel.
Diamars 19 di juni 2018 den CDGT na Dakota a topa otro den nan prome compromiso di e gran final unda cu nan lo mester hunga un best out of three pa asina wak cua equipo lo titula Campeon , Den un wega caminda ambos equipo tabata trata di jega na e gol pero tabata e defensa cu tabata tin control di e wega ,e wega mes tabata mas den e parti meimei di e tereno, den tempo extra na final di e prome tempo pa ser exacto na di 45′ +2 ‘ di wega Mylene Croes #10 riba un tiro di skina ta ricibi e bala y ta deposite den gol pa asina Britannia bai sosiego cu un ventaha di 1-0.
Den e di dos parti di wega Britannia a pone basta preshon , pero e defensa di Riverplate tabata sa di controla tur cos. Na e minuut nan final e equipo di Riverplate tabata crea algun oportunidad pero no por a score , Lady Puma’s Britannia ta logra bai cas cu e victoria di 1-0 y asina tambe ta keda na un wega pa e titulo di Campeon.
E wega a wordo dirigi pa D.Christiaans como refree principal y asisiti pa M. Guzman y M.Tromp y Fourth Official W.Tromp y Como Match Commissioner K Thomas.
Proximo wega lo tuma lugar Dialuna 25 di juni 2018 den CDGT pa 8or pm.


text:
KRALENDIJK – Un mayor desesperá a tuma kontakto ku Radio Live 99.9 FM pa papia di algu ku a sosodé. Ta trata di un kaso kaminda un supuesto mener di skol a pasa man riba yu di e señora.
E yu di e señora ta bai SGB sekshon PRO. El a konta ku e yu a bis’é ku un mener a pasa man riba su bèl di pia i a klap e riba su chanchan. E mayor a konta ku ta trata di un supuesto mener di skol na PRO. Supuesto mener debí ku no ta trata di un mener, sino un persona no kalifiká (mekániko) a risibí funshon pa duna lès na skol komo dosente. E mener a pasa man karisi’é i den un otro klas e mes un mener a klap e mucha riba su chanchan. Mama di e mucha a papia ku e mener di skol, i el a splika ku el a klap e mucha pasobra e tabata na un sitio ku ta prohibí pa e muchanan bai sierto momentu. Un otro mucha di e skol a konta ku ta trata di 3 mucha ku e mener a fula òf mishi kuné na skol. Pues nan mester kit’é for di skol. E mama a sigui konta ku a papia ku e direktor di unidat di PRO kende ta Eric i el a bisa e mama di e mucha ku e no ke tuma parti pa niun hende i no ke puntra otro muchanan di klas kiko a sosodé, pa e kos no eskalá.
Mama di e yu a konta ku e mener a pidi tantu e mama komo e yu sòri loke a sosodé. E mama a bisa bon kla na e skol, ku e no ta laga e kos keda te aki. “Mi a bai polis pa investigá kiko ta sosodé na e skol, i e yu lo no kontinuá lès serka e mener,” e mama a konta. Pues ya for di siman pasá e yu ta bai skol i no por ta den serkania di e mener.
Live 99.9 FM a komprondé ku na SGB tin diferente persona ku no ta mener di skol ku ta duna lès supuestamente komo dosente. Esaki ta e resultado e mama a konta. “E tal mener ta mekániko. E no tin niun konosementu pa duna mucha lès. Pues un hende ku no sa nada, ta siña mi yu ku no sa nada kiko e mester hasi. Ta manera bestia ta duna bestia lès. Otro kos, ta notabel ku no tin niun mucha hulandes ta haña lès na PRO.
Nan ke tapa solo ku 1 dede. Awor nan a bisa ta bai manda e yu EOZ relashoná ku loke a sosodé,” e mama a konta i ta hopi rabia loke ta sosodé último tempu na SGB.
E mama a bai polis pa duna keho di loke a sosodé.
KRALENDIJK – Un mayor desesperá a tuma kontakto ku Radio Live 99.9 FM pa papia di algu ku a sosodé. Ta trata di un kaso kaminda un supuesto mener di skol a pasa man riba yu di e señora.


text:
Famia, fanatico y amigo di Wilfred Antoni Giovanny Gario ta planea un parada carnavalesco como despedida. Manera ta conoci Dia di Tata, e conocido cantante y compositor, a pone fin na su bida den cel na ward’i polis di Noord na Shaba. Esaki despues cu e tabatin dos dia deteni pa sospecho di a tene relacion cu su propio yiu tempo e tabata menor di edad.
Dia 17 di juni a detene e actual “Soca Monarch” na su cas situa den Orinocostraat pa un acusacion cu ta andando desde 2019 caba. E tempo ey, su yiu muhe, tabata bou di 16 aña y a entrega un keho contra su tata. Varios fuente ta ta sigura cu e investigacion tabata uno riguroso y extenso.
ANTONI GARIO
Antoni Gario ta naci dia 7 di juli 1969 y ta un musico prominente di nos isla cu ta bin for di San Nicolas. E ta lider di e banda musical Le Groove y ta dirigi tambe un grupo di Carnaval yama Pink 4 Life. Un di su ultimo triunfonan tabata como Soca Monarch, dia 2 februari 2020 Minister mr. Xiomara Maduro a coron’e. E aña ey el a gana e titulo maximo di “Soca Monarch” cu su cancion “Cucu Soup”. De facto, e ta e ultimo “Soca Monarch” nos isla, pasobra despues di esey no tabatin festival di calypso y soca mas debi na pandemia. Na 2001 el a haci su debut den e mundo di politica riba e lista di Partido Patriotico di Aruba (PPA) y el a haya confiansa di 130 votado. Gario tabata number 20 riba e lista. Ultimo tempo por a mir’e riba Facebook ta bende Organic Immune Booster, pero tambe por a mir’e den programacion di radio di MAS 105.1 FM di Norben Euripedes Antonio Giel. Durante su bida musical Antoni Gario a ricibi varios premio, reconocemento y nominacion, un di nan tabata aña pasa ora cu “E Wiri di Oro” a nomin’e pa e “Best Soca Song”.
DESPEDIDA
Tin entendi cu famia, fanatico y conoci di Antoni Gario tin planea pa organisa un parada carnavalesco riba su fecha natal cu ta 7 di juli proximo. A pidi vergunning caba pa organisa e parada aki cu lo tin e ruta di Joe Laveist te cu Joe Laveist, pues e ruta di e parada di San Nicolas. Varios fuente ta sigura cu mando policial no ta mucho na fabor di e parada aki, kisas despues di a mira e division cu e morto di Gario a crea den comunidad.
Pa un relato mas amplio, lesa TREMPAN.


text:
MOSKU, Rusia – E delegashon Hulandes ku lo partisipá na e kampionato mundial di atletismo na Mosku ta kompletu. Awe restante di e atleta nan a yega pa kuminsá nan partisipashon na e kampeonato entre 10-18 ougùstùs 2013. Churandy Martina a biaha pa Rusia for di djaluna ultimo i awe e la dediká algun palabra di motivashon na e delegashon.
“Disfrutá di e kampionato mundial. Gosa hopi”, Martina a bisa. “Esaki ta e momentu. Tur hende a hasi nan máksimo pa ta aki nan. Demostrá riba pista pa asina na final bo por bisa ku bo a hasi tur kos pa duna un bon prestashon. Asina aki bo por ta kontentu ku bo mes i bo por mehorá. Sorprendé bo mes”, Martina a terminá bisando.
Martina lo partisipá den e evento nan di 100 meter, 200 meter i 4 x 100 meter relevo. Martina ta keda kompañá pa, Brian Mariano, Hensley Paulina, Liemarvin Bonevacia, Jerrel Feller i Joren Tromp. Seguidamente bo por tuma nota di e skedjel di e evento nan ku Martina lo partisipá aden. Tur e orario nan ta orario lokal di Kòrsou.


text:
AMSTERDAM – E atleta yu di Kòrsou, Brian Mariano a logra yega na di dos lugá den e kareda di 60m indoor. Esaki ta e di dos for di tres kompetensia nan indoor organisá pa e ekipo di atletismo na Amsterdam, Phanos.
Mariano a representá su ekipo Rotterdam Atletiek di e kompetensia. Brian ku te ainda ta mantené e rèkert Ulandes riba 60m indoor logra kore un tempu di 6.78 sekònde den e final. Su dilanti a yega na promé lugá, Giovanni Codrington ku tempu di 6.76 sekònde.
E tempu ku Mariano a kore no ta sufisiente pa e klasifiká pa e Kampionato Mundial Indoor di e Asosiashon Internashonal di Federashon nan di Atletismo (IAAF). Pa por klasifiká pa e Kampionato Mundial e atleta mester kore bou di 6.65 sekònde i mester hasi esaki promé ku 25 di febrüari próksimo. Ainda tin algun kompetensia indoor promé ku 25 di febrüari, pues ta posibel ainda pa Mariano logra su klasifikashon pa e kampionato Mundial na Sopot, Polonia den mart próksimo.


text:
Oranjestad-E reunionnan di preparacion pa trata presupuesto a demostra un biaha mas e diferencia grandi entre MEP y AVP. Mientras cu AVP ta buscando e miho formanan pa restructura finansa publico, MEP ta busca sensacion. Mientras AVP ta tene e prioridadnan pa nos pais bon cla, MEP ta djis busca forma pa crea un discucion tras di otro den speransa di crea intrankilidad y haya simpatia den pueblo. Loke MEP no ta parse di compronde ta cu PUEBLO kier CAMBIO! Pueblo kier pa stop e situacion cu mas cu mitar di henter presupuesto di Aruba (casi 700 miyon florin) ta bay pa cubri costonan di e aparato di gobierno. MEP ta lubida cu nan propio ex-lider di partido y ex-prome minister tabata keha cu 80 cen di cada florin ta bay pa paga empleadonan publico. E diferencia entre AVP y MEP ta cu AVP ta busca un solucion di largo plazo, mientras ta tene cuenta cu e trahadornan y nan famia. Mientras cu MEP ta busca e solucion den mas MEDIDA, AVP ta busca e solucion den cambionan den organisacion di aparato di gobierno pa baha e gastonan den forma structural.
SENSACION
Den e reunionnan e siman aki e fraccion di AVP a interoga e minister di finansa riba e forma cu e kier aumenta entrada y con e ta pensa di introduci normanan pa guia finansa publico den futuro. Diferente miembro di e fraccion di AVP kier a sa mas di e desicionnan cu gobierno a tuma y na ki momento nan lo bini na vigor. MEP a busca tur forma pa haya sa si tin medida den e estilo di MEP na caminda. Pero cada biaha di nobo nan a keda decepciona. Un di e miembronan di MEP a puntra si ta bay kita e “vakantieuitkering” di trahadornan di gobierno. Ela haya contesta di minister cu esey no ta bay sosode. Un otro a puntra si e minister ta haya cu e presupuesto ta realistico. E contesta tabata: “Si no mi no lo a entregu’e”. Bez tras bez e minister a mustra conocemento, experiencia y un trankilidad enorme cu ta desarma e pio contrincante. Den e situacion aki no a keda MEP nada otro cu cuminsa ataka e minister den prensa. Obviamente un strategia barata y bou nivel, cu ta mustra un falta di dominio di e materia di finansa publico y un incapacidad pa keda serio y al caso. E forma cu MEP ta anda cu e materia di presupuesto no ta duna mucho speransa pa e tratamento di presupuesto. E capacidad di MEP no ta parse di ta bay mas leu cu busca puntonan pa haci buya cun’e. Lamentabelmente e echonan ta contradeci nan: e presupuesto ta dentro di e normanan financiero palabra pa 2014-2018 y na caminda pa un “Presupuesto Balansa” na 2017/2018. Esey tambe lo ta e prome biaha den historia cu ta logra un presupuesto balansa den forma structural. Tambe lo ta prome biaha den historia cu ta cuminsa paga debe di e ultimo 29 aña di nos pais. Apesar di tur desordo cu MEP ta haci, e realidad ta cu e reforma financiero ta bayendo den e direccion cu a bisa pueblo prome cu eleccion. Apesar di tur cos cu ta sosode, Aruba ta riba e bon caminda. E no ta bay ta facil cu partidonan cu ta stroba ki ora cu por. Pero AVP ta sigui riba e caminda aki manera a bisa pueblo!


text: Djasabra diferente bulto a drif yega noordkant di Aruba. Wardacosta por confirma cu e bultonan aki ku contenido di droga ta procedente di e interceptacion cu e barko Groningen a eherce dia 10 di augustus ultimo. Durante di e accion di 10 di augustus riba lama, e personanan riba e go-fast a tira diferente bulto den lama. Awe tardi e bulto nan aki a drif jega Aruba. Cuerpo Policial di Aruba huntu ku Wardacosta ta atendiendo e caso. Esaki no ta trata di un caso nobo, pero di e caso ku a tuma luga 10 di augustus ultimo.


text:
Oranjestad – Diahuebs mainta Minister di Finansa, Asuntonan Economico y Cultura Sra. Xiomara Maduro hunto cu Minister Presidente y Minister di Husticia tabata den Parlamento di Aruba den reunion publico pa trata algun cambio den e Ley pa Combati y Preveni Labamento di Placa y Financiamento di Terorismo. E cambionan ta necesario pa asina Aruba por cumpli cu e 40 recomendacionnan di Financial Action Task Force on money laundering (FATF) pa mantene e integridad di e sistema financiero di nos Pais. Por lo general e cambionan ta riba nivel technico y ta yuda pa Aruba su evaluacion cu ta tuma lugar fin di augustus pa e Caribbean Financial Action Task Force on money laundering (CFATF) por ta exitoso.
Keda sin cumpli ta sali mas caro
Durante e debate Minister Maduro a brinda contesta y splicacion riba preguntanan y preocupacion di varios Parlamentario riba e embergadura di e reglanan aki y nan efecto riba comercio na Aruba. E mandatario a indica cu di berdad e reglanan ta stringente y nan ehecucion ta costa placa, pero keda sin cumpli tambe tin un prijs halto. Ehempel di esaki ta e ‘derisking’ cu ta tuma lugar unda cu institutonan financiero cu netwerk internacional ta reduci nan riesgo door di no brinda of limita nan servicio na institutonan financiero na Paisnan cu no ta cumpli cu e reglanan pa salbaguardia e integridad di e sistema financiero. Recientemente nos por a mira con ABN AMRO a haci su ehercicio di ‘derisking’ na unda cu Aruba, por ehempel, a keda conta cu nan servicio financiero na un costo mas abou cu, por ehempel, na Corsou. Esaki a trece cune cu un cliente di dicho banco na Aruba ta paga 8 dollar pa un transaccion siendo cu un cliente na Corsou ta paga 15 dollar pa e mesun tipo di transaccion. Clientenan na paisnan cu no por cumpli cu e reglanan stringente tin cu paga mas pa por haya servicio financiero. Keda sin cumpli cu e reglanan di FATF na fin di dia ta sali e Pais y e consumidor mas caro.
E Ley a wordo aproba cu 15 voto na fabor y uno contra
Na final Minister Maduro a gradici tur e profesionalnan cu a bin ta traha riba e cambionan necesario y tur cu ta preparando pa e evaluacion di Aruba por ta exitoso. E cambionan den e Ley a keda aproba cu un mayoria di 15 voto di e fraccion di MEP, RAIZ y AVP. Fraccion di Accion 21 a bay contra e cambionan indicando cu e ley ta stroba comercio y a compara Aruba cu paisnan manera Nicaragua, Panama, Barbados, Haiti, Jamaica y Cayman Islands cu no ta cumpli cu reglanan di integridad financiero, pero toch no a wordo exclui di e sistema financiero internacional. Segun Minister Maduro bo no por compara Aruba su sistema financiero cu e paisnan aki ya cu e prijs cu nos mester paga ora di no cumpli ta mucho halto pa bay gamble riba dje.


text:
Diasabra atardi alrededor di 3:50 pm a sosode un caso di pelea den cayanan di San Nicolas. Un patruya di polis a topa cu varios persona ta hala otro na conopi. E motibo di e pelea no ta conoci.
Polis di districto di San Nicolas hunto cu recherche a atende mesora cu e caso aki. A detene dos persona pa bringa riba caminda publico. A detene e prome persona cerca di Charlie’s Bar y e otro den Rembrandtstraat.
Na final a confisca un Mitsubishi Lancer cu ta pertenece na un di e sospechosonan envolvi den e pelea. E auto no tin ningun documento valido, pues no tin derecho pa ta riba caminda mes. Mirando cu na inicio e situacion tabata poco tenso, a pidi refuerso mesora di demas patruya di disctricto di San Nicolas.


text:
HULANDA — E ekipo di PSV den oranan di ayera a laga hasi un estudio mas avansá riba rudia di Jetro Willems. Esaki despues ku e futbolista yu di Kòrsou a bolbe leshoná su rudia den preparashon pa regresá den futbòl siman pasa.
Segun e ekipo di PSV, Jetro a sufri mesun leshon ku esun di algun luna pasa. Ku esaki e defensa lateral di e ekipo lo pèrdè algun tempu mas sin mira akshon.
For di zomer ultimo ora e ekipo di PSV tabata tin un kampamentu di entrenamentu na Fransia Jetro a leshoná su rudia. E la rekuperá di esaki ultimo simannan promé ku tempu i a kuminsá praktiká atrobe. Na un di e práktikanan Jetro a kai riba su rudia ku konsekuensia ku e la bolbe leshoná su rudia.
Pa e próksimo seis simannan Jetro lo tin ku sosegá i apstené di aktividat di futbòl. Despues di esaki lo hasi un estudio atrobe riba rudia di Willems pa wak si e por kuminsá entrená atrobe.


text:
WILLEMSTAD — Di 8 pa 10 di yanüari último, un delegashon di KNVB (Koninklijke Nederlandse Voetbal Bond), kual ta e federashon di futbòl di Hulanda, a bin hasi un bishita na Kòrsou. E delegashon tabata konsistí di Sr. Michael van Praag (presidente di KNVB), Sr. Gijsbert van Oostveen (sekretario di KNVB i direktor di e divishon di honor na Hulanda), Sr. Paul Decossaux (direktor komersial di KNVB) i Sr. Johan van Geijn kende ta esun enkargá ku asuntunan eksterior di KNVB.
E motibu di nan bishita tabata pa estrechá lasonan di koperashon entre FFK i KNVB pa loke ta trata e deporte di futbòl.
Durante nan bishita nan a reuní ku Minister Presidente di Kòrsou, Sr. Whiteman aya na fòrti i mas despues nan a reuní ku e direktiva di FFK. Tambe nan a bishita diferente vèlt rònt Kòrsou pa konstatá den ki situashon nan ta. A base di e diferente reunion i kòmbersashon nan aki nan a hasi un inventario riba e posibel problemanan ku por tin pa asina nan bin ku un konsepto nobo di un plan di koperashon entre FFK i KNVB. E plan aki lo keda presentá den e promé mitar di aña 2016.


text:
WILLEMSTAD — E kampionato di Vòlibòl a kontinuá ayera nochi den Sala Errol Rooi ku algun wega elektrisante.
Den Femenino A:
E ekipo di Titus ku a hasi su debut den Vòlibòl, ta kai vensí 2-0 konta di Shuatanari (19-25, 13-25
Den e otro wega di klase A, tabata e ekipo Femenino di Xaverianen ku ta derota e hóben ekipo di Watakeli ku skore di 2-0 ( 25-18, 25-20.).
Por último Stakamahakchi den klase Femenino A ta dominá Hurricane ku skore di 2-0 ( 25-18, 25-16).
Den Maskulino klase A:
Watakeli a bin brabu i a kaba kos trempan ganando di Stakamahakchi 2-0. ( 25-19, 25-11)
E kampionato ta kontinuá djárason awor 18 yanüari den Sala Errol Rooi ku dos partido, unu den Klase Superior Femenino ku lo bai entre Stakamahakchi i Watakeli i na mes momentu Xaverianen lo bai midi forsa ku Green Tigers den Maskulino A kuminsando 19.45.
E públiko ta birando dia pa dia mas i mas grandi pa mira e wega nan aki ku ta hunga riba tur Djadumingu, Djaluna i Djárason .